text:
«Il plurilinguisim al rapresente une ricjece di valorizâ e preservâ. La Provincie di Udin inte sô lungje storie si è impegnade intes ativitâts di tutele des lenghis minoritariis che a son sul so teritori. La targhe che o screìn vuê cu la denominazion cuadrilengâl dal Ent (talian, furlan, sloven e todesc), e je un altri contribût pe difese des lenghis e duncje la identitât dal nestri popul». Cussì il president de Provincie di Udin Pietro Fontanini in ocasion de scree de gnove insegne dal Ent metude su la jentrade di palaç Belgrât, scree organizade par celebrâ la Zornade Europeane des Lenghis colade ai 26 di Setembar. In chê ocasion la Provincie di Udin e à distribuît intes scuelis e inviât ai Comuns un opuscul li che al è stât metût in cuatri lenghis ancje l’intervent di pre Checo Placeran I Furlans, popul di Europe dulà che si met in evidence la impuartance des lidrîs furlanis di difindi e valorizazion intal contest di une Europe dai popui. ❚
redazion
Ai 26 di Setembar, Zornade Europeane des Lenghis, la Provincie di Udin e à screât la gnove insegne cuadrilengâl dal Ent............
«Il plurilinguisim al rapresente une ricjece di valorizâ e preservâ. La Provincie di Udin inte sô lungje storie si è impegnade intes ativitâts di tutele des lenghis minoritariis che a son sul so teritori. La targhe che o screìn vuê cu la denominazion cuadrilengâl dal Ent (talian, furlan, sloven e todesc), e je un altri contribût pe difese des lenghis e duncje la identitât dal nestri popul». Cussì il president de Provincie di Udin Pietro Fontanini in ocasion de scree de gnove insegne dal Ent metude su la jentrade di palaç Belgrât, scree organizade par celebrâ la Zornade Europeane des Lenghis colade ai 26 di Setembar. In chê ocasion la Provincie di Udin e à distribuît intes scuelis e inviât ai Comuns un opuscul li che al è stât metût in cuatri lenghis ancje l’intervent di pre Checo Placeran I Furlans, popul di Europe dulà che si met in evidence la impuartance des lidrîs furlanis di difindi e valorizazion intal contest di une Europe dai popui. ❚


c: text/html

text:
Mai al è il cuint mês dal an; il so non al ven dal mês che i Roman a àn simpri clamât Maius, ancje se nol esist acuardi su la origjin sigure dal so significât onomastic. Chest non al podarès vignî di Maia (vâl a dî la tiere, Mater Magna), la divinitât fiestezade in chest periodi dal an, o ben dal diu Maius che nol jere altri che Jupiter te sô grandece e maestât, o pûr maiores, ven a stâi i anzians che a vevin di governâ il stât (adun cui juniores) che a vevin di difindilu e che Romul al pâr che ur vedi dedicât i mês di Mai e di Jugn). Dut câs, ducj chescj non si riferissin a “maior” e di conseguence si pense che Mai al fos caraterizât tant che maiôr di un altri cicli, chel a pene tacât, chel dal “inizi de Vierte”, li che justeapont, Mai al jere chel di etât maiôr.
Secont mês de Vierte, Mai al è il timp de espansion vegjetâl, mês dal grant sflandôr de nature vivarose, de tiere coltade, plene di vite, di fuarce che e gjenere e pronte a produsi, mês dal forment che al tache a palombâ, de ue e des pomis che si stan formant, de blave che e scomence a menâ (in Friûl, une volte ancje dai bigatis che a vignin fats nassi in locâi di pueste tes cjasis e cuant che si scugnive furnî lis grisolis di fueis frescjis di morâr par nudrîju) e dai animâi in calôr, dai uciei che a fasin il nît, dai bûs che a prolifichin, dai ûfs che si vierzin e dai insets che a svolin. I rais cjalts dal soreli a nudrissin cun vivôr ogni forme di vite tal odôr bon di sostancis che al incocalìs e che al incjoche la atmosfere, jemplant di gjonde dute la nature te sô vivarosetât e te intensitât de sô materie moltiplicade. Mai al è il mês li che a sflorissin lis rosis plui bielis e profumadis (garofui, tulipans, setembrinis, lilium e dutis lis rosis di mont) e lis floriduris dai arbui a rivin a tocjâ il sflandôr plui grant. In plui, Mai al è il mês li che atmosfere e pues mudâ dispès e se i orts a àn simpri bisugne di aghe, il forment, che aromai al à metût i spîs, al domande un clime sut. L’aiarut clip e il sflandôr dal soreli tal cîl turchin a tornin a sveâ il sborf, la crecule e l’airon, tal mâr dutis lis varietâts di pes, la bisse di aghe, la copasse e ducj i crots tai sfueis di aghe e tai fossâi, biel che su lis pichis des monts e svole alte la acuile. Ducj i paisaçs a vivin tes lûs indorade dal soreli de Vierte avanzade e dut al è cjamât di rumôrs e plen di vite, tant che il mâr che cuiet al pâr une vaste planure turchine.
Simpri plui alt, il soreli al va indevant te sô corse cence padin tal arc dal cîl par rivâ a Jugn ae colme dal solstizi di Istât, la grande sfere di fûc tal mâr turchin dal firmament al trai i siei rais, riscjaldant simpri di plui la tiere, trasformant lis sfloriduris in piçulis pomis, ingruessant e madurant ortaiis e coltivazions, slungjant simpri di plui lis zornadis, cuant che il contadin al pues lavorâ fin a ore tarte tai vignâi e tai cjamps e lis feminis si dan di fâ tai orts cjamâts di verduris vivaroris.
Lis seradis a son tant dolcis e lungjis, une volte fatis di svoi di scussons e di sisilis, di suns di cjampanis e di murmuiaments di rosaris intes glesiis, di tabaiâ di fantats cun signorinis inamoradis fûr des latariis o sot des arcadis dai sotpuartis e al rivâ dal scûr, dopo la Ave Marie, di une bussade sot dai svoi dai gnotui e di là dai orts il cjant dai grîs. Lis gnots a son clipis e une volte adatis par cjaminâ sot dal cîl stelât e il lusôr de lune plene tai trois di campagne o par fâ l’amôr dilunc dai arzins dai flums o tai boschets des planis, jenfri i profums dai prâts e des cisis in flôr e il cjant solitari e divin dal rusignûl.
In Mai e colave po cuasi simpri la fieste de Sense (Joibe di fieste), impuartante date pe tradizion religjose e agrarie dal Friûl e dungje de Rogazion minôr che si tignive tai trê dîs prime e che e tocjave dut il teritori sometût ae juristizion religjose des localitâts li che si davuelzeve. ❚
✒ Mario Martinis
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +

robotstxt: allowed

filter: keep


text:
“Cirint radîs”, la serade di culture metude adun dal Circul Culturâl ‘La Dalbide’ in colaborazion cu la associazion AFDS di Çurçuvint e cul comun, chest an e je stade dedicade ae presentazion dal libri di Pre Rizieri De Tina “Robis di chest e di chel altri mont. Robis di cumò, robis di une volte, robis di simpri”.
“O ringraci ducj chei che a àn lavorât pal libri”, al conte il plevan di Nimis. “Cuant che o voi a puartâ la cragne a cjase mê (puartâ la cragne parcè che un predi al è une disgracie: prime al bisugne paiâ il seminari e dopo al bisugne lavâi e sopressâi par dute la vite), o voi tal cimitieri e propit li al è nassût il gno libri. Par dî il vêr, cuant che o fasevi di barbe aes mês gneçutis o vevi tacât cun lôr parcè che o soi convint che il cimitieri al è la biblioteche dal paîs. E alore, aes mês gneçutis ur spiegavi cui che al jere alì, ce che al faseve in vite, e vie indenant. Al è tacât cussì. Ma ce staial daûr di chest lavôr? Prime di dut, un volêsi ben a se stes e al prossim. A vûl dî volê ben ae nestre muse, aes nestris mans, e o vin di volê ben ae nestre storie cun dut ce che e à, cul pari e la mari che o vin vût, cul paîs indulà che o vivìn. Bisugne volêsi ben. Nô o sin fats di dutis chês personis che o vin cognossût massime tal imprin, a pene nassûts. O vin di volê ben a dute cheste int, al mût che nus àn tirâts sù, parcè che nus àn dât chê umanitât. Nô o sin fats di tocuts di personis. Dome cussì o rivarìn a volê ben a chei altris, parcè che a son fats come nô. E alore, o rivìn a volêur ben par chel che a son.
Di chest libri no soi jo l’autôr. Par sei sincêr, plui o deventi vecjo e plui mi plasin la vite, lis personis umanis. Fruts, scomençait adore a viodi! Ogni persone e à alc di dînus e di dânus che nissun altri al à. Par chel, us racomandi di cjalâ la vite: al è il plui biel e grant libri che i oms, cul Pari eterni, a son daûr a scrivi.
Ce che o ai scrit e je dute veretât. No mi vanti di ce che o ai scrit. No ai inventât nuie. L’autôr e je la vite. Jo o ai scrit ce che o viodevi: robis ordenariis di ogni dì. O ai viodût un grum di maravee tal presentâ la realtât. Ma vivìno tal virtuâl? E je tante bontât e amôr ator ator di nô, baste cirîle. Cirìn di fâ di cuintripês a chel bussulot che o vin in cjase che nus strucje ledan e porcarie. Cirìn di cjalâ il ben.”
E je stade une maniere di passâ une serade “in compagnie – come che al contave l’invît – lant a scuvierzi la frescjece, la bielece e la atualitât des storiis, veris, contadis dal plevan di Nimis”.
Jenfri une conte e chê altre, i zovins Cirubits a àn presentât tocs musicâi interessants, cualchidun adiriture inedit e scrit di pueste, leint cualchi scrit di pre Rizieri.
Peraulis, musiche, cjants: par un moment al è someât di jessi tornâts indaûr tal timp cuant che, come che mi conte mê none, la sere – dopo une zornade di lavôr – si cjatavisi in file denant dal fogolâr e si passave une dade in sane compagnie. ❚
✒ Marta Vezzi.
CJARGNE. Curçuvint: “cirint radîs” Il gust di stâ une dade in compagnie............
“Cirint radîs”, la serade di culture metude adun dal Circul Culturâl ‘La Dalbide’ in colaborazion cu la associazion AFDS di Çurçuvint e cul comun, chest an e je stade dedicade ae presentazion dal libri di Pre Rizieri De Tina “Robis di chest e di chel altri mont. Robis di cumò, robis di une volte, robis di simpri”.


text:
De crisi dai Stâts nazionâi ae crisi de Europe fate dai Stâts nazionâi. La situazion de Union europeane dal dî di vuê, che e mostre di jessi simpri mancul “Union“ e duncje simpri mancul “europeane“, e à cjatât la sô rapresentazion mediatiche e sostanziâl ai 22 di Avost stâts. In chê dì, su la nâf puarteavions Garibaldi, denant de isule di Ventotene, si àn dât dongje la premier todescje Angela Merkel, il president francês François Hollande e il president dal consei dai ministris talian Matteo Renzi.
L’intindiment declarât al jere chel di memoreâ il Manifest di Ventotene e di rilançâ la Union europeane. In realtât ognidun dai trê al à dome pensât a fâsi un pocje di propagande a nivel statâl: in Gjermanie si vote l’an che al ven, Hollande al à un consens bassut e problemons sei tal cjamp de sigurece che des politichis sociâls e Renzi, che al è in campagne eletorâl permanente, al à te smicje il referendum in cont de riforme costituzionâl.
A part il cambi di location e il fat che al è stât il referendum britanic dai 23 di Jugn e che dongje dai leaders di France e Gjermanie al jere ancje il premier talian, chel incuintri nol è stât cussì diferent di chel che a vevin fat Merkel e Hollande ai 7 di Otubar a Bruxelles: declarazions altitonantis su principis, dirits, colaborazion e unitât e po ognidun a cjase sô, daûr dai siei afârs e dai siei problemis.
Al è ben memoreâ i 75 agns de prime stesure dal Manifest di Ventotene, «Per un’Europa libera e unita», ma forsit al sarès miôr tornâ a leilu. Il test metût adun, tra il 1941 e il 1944, di Altiero Spinelli e Ernesto Rossi cu la colaborazion di Ursula Hirschmann e Eugenio Colorni, al è in chel istès une analisi de situazion europeane e internazionâl di chel moment – il colm de Seconde vuere mondiâl – e un progjet pal avignî.
I elements di fonde dal Manifest di Ventotene a son doi. Di une bande al è il ricognossiment de crisi di ducj i Stâts nazionâi, che a jerin – e che lu son ancjemò di plui in dì di vuê – masse piçui rispiet aes dinamichis economichis e che par chel a varessin cirût di meti in vore gnovis politichis espansionistis e imperialistis cul efiet di inviâ gnovis vueris ancjemò e di limitâ o ben di eliminâ cualsisedi forme di democrazie interne. Di chê altre e je la cussience che chê misture di debilece e di prepotence e varès puartât dome che fastidis e che si veve di scjavaçâ la dimension dai Stât nazionâi cu la riorganizazion de sovranitât, in forme democratiche e partecipade, plui ad alt e plui in bas dal nivel statâl, daûr des ideis federalistis, che a nivel european a varessin vût di puartâ ae costruzion de Federazion europeane, dai Stâts unîts di Europe.
Dopo de fin de Seconde vuere mondiâl, il procès di integrazion europeane si à disvilupât in maniere un tic diferente. Si àn metudis adun formis, ancje une vore strentis, di colaborazion economiche, politiche e fintremai militâr fra i Stâts, ma nol è mai stât un vêr passaç di podês e di sovranitât in direzion di un Guvier european legjitimât ad in plen di un Parlament european cun vêrs podês legjislatîfs e par chel pardabon rapresentatîf, ancje in tiermins operatîfs, di ducj i citadins.
Rilançâ la Europe al vûl dî movisi in chê direzion alì. Su la nâf Garibaldi, impen, e je stade la celebrazion de Europe intergovernative, là che ducj i Stâts a confermin la lôr misture di debilece e di prepotence, cualchidun di lôr al pense di jessi plui impuartant di chei altris e ducj a spietin, cun preocupazion, i 2 di Otubar, cuant che in Ongjarie al sarà un referendum su la gjestion de imigrazion e in Austrie a tornaran a votâ pal President de Republiche. ❚
Marco Stolfo
FRIÛL EUROPE. Il “Manifest di Ventotene” e la comedie de “Garibaldi”............
De crisi dai Stâts nazionâi ae crisi de Europe fate dai Stâts nazionâi. La situazion de Union europeane dal dî di vuê, che e mostre di jessi simpri mancul “Union“ e duncje simpri mancul “europeane“, e à cjatât la sô rapresentazion mediatiche e sostanziâl ai 22 di Avost stâts. In chê dì, su la nâf puarteavions Garibaldi, denant de isule di Ventotene, si àn dât dongje la premier todescje Angela Merkel, il president francês François Hollande e il president dal consei dai ministris talian Matteo Renzi.


text:
01 maggio 2007
Prin di Mai in musiche
Di cualchi an e je la usance di passâ la fieste dal Lavôr cuntun conciert che a fasin a Rome in place Sant Zuan. Alore o ai dit, stant che no mi semee che a vedin sunât tancj furlans a Rome, "O fâs un Prin di Mai in musiche ancje jo", fasintjus scoltâ Straulin-Fedêl-Vescul (te foto, di çampe a drete: Lino Straulino, Stefano Fedele e Loris Vescovo), trê dai cjantautôrs plui impuartants de nestre regjon.
Par scoltâ une cerce de lôr musiche, fracait achì.
Us consei la lôr reinterpretazion di "La biele stele"...
Par scoltâ une cerce de lôr musiche, fracait achì.
Us consei la lôr reinterpretazion di "La biele stele"...
Nessun commento:
Iscriviti a: Commenti sul post (Atom)


text:
Il Festival di La Rochelle, un dai plui impuartants dal Paîs, al à metût dongje une retrospetive complete dai siei films
Il 2022 al pues jessi, plui di ogni altri, l’an just par metisi (e tornâ a metisi) in scolte di une des vôs plui profondis e bielis dal ‘900, no dome parcè che si celebre il centenari de sô nassite, ma ancje parcè che fra trê agns, intal 2025, al sarà il cincuantesim de muart: al è clar che o fevelìn di Pier Paolo Pasolini, nassût ai 5 di Març dal 1922 a Bologne e sassinât ai 2 di Novembar dal 1975 a Ostia.
◆ Come che al sucêt simpri in chestis ocasions, di fat, a son cetantis lis iniziativis par ricuardâ l’om, la opare e il pinsîr, soredut intes citâts là che al à vivût e lavorât – Bologne, Cjasarse e Rome – ma no dome: ancje tal forest, di fat, Pasolini al è cetant amât e al è calcolât un grant. O podìn anzit olsâ di afermâ che se in Italie vuê Pasolini al è vitime di dôs tindincis contrariis che però si riassumin inte stesse sostance – o ben il fat che di une bande al sedi calcolât tant che gjeni e martar, e di chê altre tant che che la contradizion e il scandul personificâts, cul unic risultât di une indisponibilitât gjenerâl a svicinâsi ae sô opare – in France, par esempli, al è calcolât dome un grant autôr, e ce che in fonts e je impuartante e je dome la sô opare.
◆ Ve di fat che il festival plui impuartant dal cine no competitîf francês, il FEMA – Festival La Rochelle di Cinéma – rivât chest an ae sô cincuantesime edizion, al à dedicât ae opare cinematografiche di Pier Paolo une retrospetive integrâl, anticipade intes salis di Parîs di cualchi proiezion in colaborazion cul Istitût di culture talian di Parîs, e che e sta cumò continuant in cualchi cine indipendent de capitâl francese. Apontament amât massime di zovinis e zovins francês cinefii, ma ancje dai plui anzians, chest an il festival di La Rochelle al à presentât, dal prin ai 10 di Lui, plui di 200 cines organizâts in diviersis categoriis: dai omaçs a atôrs e regjiscj vivents, aes retrospetivis su atoris e regjiscj defonts, e tra chei il nestri, une cjalade sul cine portughês, une sezion sul gnûf cine ucrain, e ancje dute une serie di titui in anteprime, cine concierts, cine mut, cine di animazion, lezions e v.i., dut cu la zonte di varis ospits e invidâts.
◆ La retrospetive dedicade a Pier Paolo e je stade in ogni câs la uniche che i è stât pardabon metût dongje un “parcours Pasolinì” (cul acent su la “i”, ae francese): ogni buinore, dulinvie dal festival, une pelicule di Pier paolo e je stade presentade inte “Grand Salle” di esperts e professôrs universitaris, dant cussì al public cetant numerôs plui elements pe comprension dai films che, disìnlu pûr, no simpri a son masse sempliçs di capî inte lôr complessitât. Il stes Pasolini al diseve di fat di domandâi al spetatôr tante atenzion come che e jere la fature che al veve fat lui a zirâ il cine.
◆ La filmografie di Pasolini e cjape dentri luncmetraçs che a son deventâts classics dal cine tant che Accattone (1961), Mamma Roma (1962), Il Vangelo secondo Matteo (1964), Uccellacci e Uccellini (1966), e Teorema (1968), episodis di cines tragjics e comics tant che La Ricotta (1963), La terra vista dalla luna (1967) e Che cosa sono le nuvole (1968); ma ancje documentaris di bielece rare, tant che Comizi d’amore (1964), I sopralluoghi in Palestina per il vangelo secondo Matteo (1965), Appunti per un film sull’India (1968) e Appunti per un’Orestiade africana (1970), fin a rivâ ai films epics tant che Edipo Re (1967), Medea (1969) e chê che i disin Trilogia della vita, che e varès vût di corispuindi a une Trilogia della morte, che di chê Salò o le 120 giornate di Sodoma (1975) al rapresente l’unic esemplâr realizât, e ancje un spartiaghis inte storie dal cine mondiâl. Une produzion impressionante, se si calcole che e je stade fate in dome 15 agns e intant di tantis altris produzions artistichis: Pasolini di fat al rivà tart al cine, a cuarante agns, dopo vê però za partecipât ae scriture di tantis senegjaturis.
◆ «No dome jo no viôt diference tra Edipo e Medea, ma no viôt diference nancje tra Accattone e Medea, e nancje tante diference tra il Vanzeli e Medea»; cussì al diseve Pasolini intune interviste cuant che al è saltât fûr il film Medea; e al leve indevant afermant che «in pratiche un autôr al fâs simpri il stes film, par almancul un lunc periodi de sô vite, come che il scritôr al scrîf simpri la stesse poesie. A son variantis ancje profondis sul stes teme». Ma cuâl ise alore chest teme? «Il teme, come simpri intai miei films, al è une specie di rapuart ideâl, e simpri cence soluzion, tra mont puar e plebeu, o disìn sotproletariârt e mont cult, borghês, storic».
◆ Zirât in part inte lagune di Grau, plui di precîs in localitât Mota Safon, chest cine nus permet di ricuardâ une altre reson di leam tra il regjist e la nestre regjon, di là di chê palese di Cjasarse e de lenghe furlane. In plui dal rapuart cul poete gradesan Biagio Marin, che il stes Pasolini al à judât a rivâ a une cierte innomine intal panorame de poesie dialetâl taliane, si à di ricuardâ la iniziative dal regjist tra il ’70 e il ’72, cuant che tal cine Cristallo di Grau al à metût sù la Setemane Internazionâl dal Cine, presentant chê volte il Décameron e i Racconti di Canterbury, dopo che intal ’69 al veve presentât Porcile.
◆ E cuissà che, tra il centenari de nassite e il cincuantesim de muart, propit Grau no puedi jessi la sede par une retrospetive, ancje parziâl, des oparis cinematografichis dal poete di Cjasarse. ❚


text:
Passade Pifanie, al comence il periodi plui mataran dal an: il Carnevâl. Timp indaûr lis fiestis a scomençavin propit dopo i 6 di Zenâr. E jere un grum di plui int intai paîs, i oms che a lavoravin intal forest a jerin a cjase a passâ l’Invier e il Carnevâl al jere un divertiment sintût e vîf, che al tignive dongje lis comunitâts. Cumò i timps a son cambiâts, la int e lavore fieste e vee, e lis carnevaladis si concentrin massime de Joibe grasse al martars prin des Cinisis. Se si vûl sintî il savôr antîc di cheste fieste, no si pues fâ di mancul di lâ a Tamau e a Resie.
A Tamau, sot la crete, dut il paîs al vîf il carnevâl: la particolaritât e ven des mascaris tradizionâls bielis (Jutalan) e brutis (Dar Maschkar) che a passin di cjase in cjase. I Jutalan a son mascaris tipichis di Tamau: a puedin jessi tant om che femine, cjamese e cotule blancjis, cjalcis blancjis, tai pîts i scarpets e tal cjâf un cjapiel cul vêl che al tapone dal dut la muse. I Dar Maschkar a son mascaris salvadiis: si piturin la muse e lis mans cul cjalin e a cirin di sporcjâ lis musis di cui che ur capite a tîr. Di solit, a àn bregons di vilût e cjamese di vore e te cope, sore di une gobe, al bale un sampogn di vacje e devant, picjât inte cjamese, un bocon di crodie, o luianie o panzete. La ultime domenie di Carnevâl si met adun la procession des mascaris che cun musiche e ligrie e fâs il zîr dal paîs. Il miercus de Cinise, tal dopomisdì, cun ducj i fruts daûr, al ven brusât il pupinot che al rapresente il carnevâl.
Ancje te valade di Resie no mancje la ligrie e la partecipazion de int. L’element principâl dal Carnevâl al è il bal: la int (ancje i ospits) si cjate a pirlâ a sun di musiche tipiche roseane intal salon de ex scuele di Sant Zorç, dulà che e je la sede de associazion Sangiorgina. Il sun al ven dai doi struments tipics roseans: la cïtira (violin) e la bünkula (violoncel), sunâts a sbreghebalon. Ancje achì a son dôs mascaris: te lipe bile maskire (chês bielis) e babaci/kukaci (chês brutis).
Te lipe bile maskire a son vistidis cun cotulis e cjamesis blancjis e sul cjâf a àn un biel cjapiel plen di rosis di cjarte colorade. I babaci/kukaci a son mascaris plui ae buine: in chest câs, la int e met sù ce che e à in cjase, l’impuartant al è no fâsi cognossi.
La variant e sta tal fat che achì il carnevâl al finìs il miercus de Cinise cuant che, sul vignî sere, si fâs il funerâl dal Carnevâl o ben il babaz: une sacume di peçots che, metude intun cjaruç, e fâs il zîr dal paîs. Al pâr di jessi intun funerâl: la int che e cjape part e vai, e zem, e fâs viodi il so marum pe fin dal carnevâl; la musiche e compagne dute la procession fintremai che si rive inte place dulà che al ven fat une sorte di procès somari al babaz. Il procès al varà tant che finâl la condane e il biât babaz, dopo jessi stât malmenât e tibiât, al ven brusât: e je une maniere par meti fin a ducj i scherçs e aes matetâts che la int e à fat in dut chest periodi; i bai a finissin e si cidinin i violins par dute la Cuaresime. ❚
✒ Marta Vezzi
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
2004
- An internazionâl pal rîs pes Nazions Unidis
- An bisest
Acjadiments[cambie | modifiche il codiç]
Mont[cambie | modifiche il codiç]
Mai[cambie | modifiche il codiç]
- 1 di Mai - a entrin te Union Europeane 10 stâts: Cipri, Republiche Ceche, Estonie, Ongjarie, Letonie, Lituanie, Malte, Polonie, Slovachie, Slovenie
Novembar[cambie | modifiche il codiç]
- 24 di Novembar - Il guvier irlandês al domande che il Gaelic al deventedi lenghe uficiâl de Union Europeane.
Nassûts[cambie | modifiche il codiç]
Muarts[cambie | modifiche il codiç]
Premis Nobel[cambie | modifiche il codiç]
- Pâs: Wangari Maathai
- Leterature: Elfriede Jelinek
- Midisine: Linda B. Buck, Richard Axel
- Fisiche: David J. Gross, H. David Politzer, Frank Wilczek
- Chimiche: Aaron Ciechanover, Avram Hershko, Irwin Rose
- Economie: Finn E. Kydland, Edward C. Prescott


text:
MAKE FRICO NOT WAR FEST
Il Prin di Lui, a Tramonç Disot, Floramo cu la «Cuintristorie de Prime Vuere Mondiâl»
Une fieste par divertîsi, par mangjâ, ma ancje par pensâ. La “Make frico not war Fest” e fâs trê, e cuntun program simpri plui siôr e impuartant. Il lûc, simpri il Camping val Tramontine di Tramonç Disot. Il non dal avigniment al ven de maiute famose de Friûlpoint, che e colabore ae realizazion.La fieste e partirà cul bot aes 11 de matine dal Prin di Lui cul spetacul umoristic cetant divertent dai Papu, veris superstars dal umorisim de zone di Pordenon.
Dopo il divertiment, a partissin i moments impuartants di riflession: aes 2 e mieze dopomisdì e fevelarà Elena Mazzoni, responsabile de campagne nazionâl StopTTIP che e sclarirà a ce pont che al è il Tratât transatlantic sul cumierç, che al someave rivât a un stop momentani e che al continue invezit a menaçânus cu lis ricjadudis pussibilis su la nestre vite di ogni dì.
Po dopo, aes 4, Agnul Floramo al presentarà il libri «Cuintristorie de Prime Vuere Mondiâl», publicât di Patrie dal Friûl, cun Dree Venier, ex diretôr dal mensîl che al à viodût dal progjet, introdots de diretore di cumò Erika Adami.
Il protagonist culinari de fieste, il frico, chest an al sarà par cure dal team che al à fat il frico plui lunc dal mont a Cividât, intune manifestazion restade mitiche che si è davuelte intal 2016 inte citât ducâl. Par onorâ il lûc de fieste, in bande di chel classic, al è anunziât un frico speciâl ae pitine, la innomenade specialitât locâl. La cusine e vierzarà a misdì.
Aes 6 sot sere, al sarà il conciert di “Leo Virgili & The Daisy Chains”, grup che al fâs musiche “surf” (ae Beach Boys), ma cun ritmis plens di snait e cence respîr, messedâts ae musiche pulp dai B-Movie, dai cines horror e… dai mariachi messicans. Il divertiment al è sigurât.
Il frico e il ristôr a restaran ancje par cui che al volarà fermâsi a cene.
La Friûlpoint e parteciparà cu lis sôs maiutis dant altri colôr ae fieste: e puartarà lis gnovis maiis dal 2018, cun realizazions speciâls pal avigniment e regâi a estrazion pai ospits.
L’avigniment si fasarà ancje in câs di brut timp, dutis lis informazions su www.camptramontina.com ❚
Par cure de redazion
Ancje “La Patrie dal Friûl” ae tierce edizion de fieste nassude par pensâ ae pâs divertintsi............
MAKE FRICO NOT WAR FEST


text:
DODO+ pone da sempre la sua attenzione ai temi dell'innovazione, della tecnologia e della sostenibilitàe je simpri atente ai temis de inovazion, de tecnologjie e de sostignibilitât.
O colaborìn a contat strent cui clients – intune otiche di "laboratorio condiviso" – pal disvilup di ideis, modei di gjestion e tecnologjiis inovativis, puartant il nestri contribût intal individuâ soluzions sostignibilis in contescj di business dinamics e complès.
La cognossince ventenâl dai setôrs industriâi, adun cu la esperience di progjet intai ambits strategjics, tecnologjics e de inovazion nus permetin di frontâ i temis dai business plui complès par otignî risultâts confermâts de sodisfazion dai nestris clients.
DODO+ e je formade di professioniscj cualificâts, imprenditôrs e consulents che a san cemût jessi determinants in ogni aspiet de consulence strategjiche di imprese.
Ogni nestre risorse e à disvilupât une sô esperience specifiche: l'insiemi e la amalgame professionâl e prodûs servizis di eficacitât e cualitât altis pai clients, che a son i nestris datôrs di lavôr.
DODO+ e jude i clients a fâ cressi lis aziendis e a fâ cressi l’util midiant dal miorament des risorsis umanis, otimizant i procès, gjestint progjets e metint dongje i imprenditôrs, garantint servizis personalizâts tant che la formazion, il business coaching, lis strategjiis di marketing e di comunicazion, la organizazion e la riorganizazion aziendâl, la analisi e il disvilup dal potenziâl des risorsis umanis, la creazion e la gjestion de rêt venditis.


text:
Nus à lassâts la femine che plui di ogni altre e à rapresentât la musiche in Friûl. Une robe sole cu la sô armoniche, un dutun cu la int che le scoltave e che jê e saveve fâ balâ cence polse. Un simbul inimitabil, une ambassadore dal folclôr musicâl cjargnel. Cecilia Boschetti, cognossude tant che Cecilia Folk, si è distudade ae etât di 80 agns, ai 15 di Març intal Ospedâl di Glemone. Un displasê par ducj. Nassude a Çurçuvint ai 28 di Zenâr dal 1937, fie di artist – so pari al jere un sunadôr di liron -, e mari di artiscj, ven a stâi di Gigi Maieron, il cjantautôr cjargnel, e di so fradi Daniele.
Insiemi, ducj e trê, a jerin i components dal Trio Cecilia, un grup che ben adore al jere deventât un element insostituibil tes sagris e fiestis pardut in Friûl e inmò plui lontan. Jê ae armoniche, Gigi ae ghitare e Daniele ae vôs. Une des ultimis aparizions insiemi e je stade intal 2011 tal Auditorium “Candoni” di Tumieç, cuant che al è stât presentât il lavôr discografic di Maieron dal titul: “Vino, tabacco e cielo”. Une comozion par ducj. Purtrop al è dificil rivâ a cjatâ fûr cualchi regjistrazion o filmât sul so cont.
Al esist l’album “Cecilia Folk, la vous de Cjargne”, 25 cjançons regjistradis pe AVF di Nimis. Al è inmò sore biel lei di jê, des sôs esibizions musicâls midiant di internet, a dimostrazion che la sô nomee e la grande considerazion sul so cont no à mai vût confins, buine di jessi impuartante sedi sui breârs pes baladis, sedi inte virtualitât de rêt. A son tancj i coments lassâts dai apassionâts de sô musiche e dal so caratar sclet, che si puedin lei su internet.
Un dai plui biei al è chel dal comic cjargnel e so grant amì Romeo Patatti, che al scrîf su facebook: «Nuie ce dî… cuant che e sunave jê a Dimponç, si puartave jù dut Çurçuvint, Sudri, Paluce e tante altre int. Tu podevis clamâle ogni sere che il tendon al jere simpri plen, cu la sô semplicitât, ligrie e la sô maniere uniche di movi e sunâ la sô armoniche e jemplave il cûr a ducj. Mandi Cecilie, un mît che al restarà par simpri tal cûr di ducj nô». ❚
✒ Alessio Screm
Cecilia, la stele dal folk cjargnel. Nus à lassâts la regjine de armoniche............
Nus à lassâts la femine che plui di ogni altre e à rapresentât la musiche in Friûl. Une robe sole cu la sô armoniche, un dutun cu la int che le scoltave e che jê e saveve fâ balâ cence polse. Un simbul inimitabil, une ambassadore dal folclôr musicâl cjargnel. Cecilia Boschetti, cognossude tant che Cecilia Folk, si è distudade ae etât di 80 agns, ai 15 di Març intal Ospedâl di Glemone. Un displasê par ducj. Nassude a Çurçuvint ai 28 di Zenâr dal 1937, fie di artist – so pari al jere un sunadôr di liron -, e mari di artiscj, ven a stâi di Gigi Maieron, il cjantautôr cjargnel, e di so fradi Daniele.


text:
«La ricercje no je ancjemò finide, anzit salacor e je a pene tacade. I grancj risultâts positîfs che si è rivât a vê a dan fuarce par fâ scandais plui insot e a lassin viodi la feconditât de metodologjie che al à tignût il professôr Renato Iacumin. Il studiôs al è vuê devant di une miniere, ma dal sigûr, no za finide, cu la mape juste per esplorâle e par curâle.
Ancje l’osservadôr comun, che al reste cjapât de ricjece e de profonditât comunicative dal lengaç, si sint clamât de figurazion e in cualchi maniere si sint tirât drenti inte ricercje».
No fevelìn di un libri, cheste volte. O fevelìn di un cd.rom, clamât I MOSAICS DE BASILICHE DI AQUILEE, burît fûr intal 2006 dal Comun di Aquilee, su di un test inedit di Giovanni Battauz, rincurât di Flavio Cossar. O, miôr, o fevelìn di Renato Iacumin che i mosaics di Aquilee ju à studiâts e ju studie. O, ancjemò miôr, o fevelìn di chel patrimoni inestimabil, di chê miniere di cognossincis storichis, teologichis, religjosis, geografichis, botanichis, artistichis che e je costituide dai mosaics de basilche mari de cristianetât dal Friûl.
Lâ a Aquilee, jentrâ inte basiliche, cjalâ i mosaics, dî che a son biei… al è parfin masse facil. Cirî di capîju al è un pôc plui dificil, ma capîju pardabon e je une sodisfazion uniche. E chest e je la mission che si à dât Renato Iacumin che di chei mosaics al sa plui lui che ducj chei altris metûts insieme.
I mosaics no son dome elements decoratîfs, biei di viodi e di preseâ dal pont di viste artistic e de braure tecniche di cui che ju à fats. A son ancje un catechisim, un libri di lei, anzit plui di un libri, chel de aule nord (la plui antighe) e chel de aule sud. A contin la storie de anime, ma ancje lis evoluzions des teoriis teologjichis intai prins secui dal cristanesim, a scomençâ dal 300: dai tescj gnostics e de Pistis Sophia, al jedeucristanisim, al universalisim de salvece. Teoriis che a rivavin ancje de Afriche dal nord, di Alessandrie di Egjit, che Aquilee e jere in contat diret cun colegaments periodics regolârs par vie di aghe. Di li a rivavin ancje i riferiments a dutis chês bestiis fantastichis o straneosis che si viodin rapresentadis intai mosaics e che no fasin part de tradizionâl iconografie cristiane. Aquilee e jere une puarte sul Orient, su monts difarents, no par nuie e jere tolerante, un miscliç di int che e vignive di ogni dontri. E ancje la sô teologjie e jere une vore origjinâl rispiet a chê di Rome.
Bisugne lâ a cjalâju chescj oparis mestris e fâsi judâ di Iacumin par capîju. Tignît presinte une robe: in dì di vuê o fasìn un cd.rom, par conservâ memorie di une robe impuartante che o volìn che ancje altris a cjapin part. In chê volte, mîl e siet cent agns in daûr, a fasevin un paviment di mosaics.
PS. Renato Iacumin al è ancje un poete. Ma dal poete o favelarìn une altre volte.
Laurin Zuan Nardin
CULTURE – LA FABRICHE DAI… LIBRIS. Renato Iacumin, I mosaics de Basiliche di Aquilee............
«La ricercje no je ancjemò finide, anzit salacor e je a pene tacade. I grancj risultâts positîfs che si è rivât a vê a dan fuarce par fâ scandais plui insot e a lassin viodi la feconditât de metodologjie che al à tignût il professôr Renato Iacumin. Il studiôs al è vuê devant di une miniere, ma dal sigûr, no za finide, cu la mape juste per esplorâle e par curâle.


text:
GREEN PIECE OF EUROPE_Il sproc plui doprât e plui cognossût par puartâ la imagjin de Slovenie fûr dai siei confins al è par inglês the Green piece of Europe, vâl a dî «il toc Vert de Europe»: i adets dal setôr dal Turisim dal guvier di Lubiane no àn di vêi pensât masse parsore, par vie che la Slovenie al è il tierç paîs european a vê plui boscs in rapuart ae sô superficie totâl. Cun di fat, sui 20 mil 273 chilometris cuadrâts dal so teritori, adiriture il 54 par cent (10 mil 900 km²) a son cuvierts di boscs: devant dal paîs nestri vicin a son dome Svezie e Finlandie.
PARC NAZIONÂL DAL TRIGLAV_Par chest lis ocasions par passâ un periodi di feriis in Slovenie framieç de nature incontaminade no mancjin dal sigûr, graziis ancje ae culture pe cure e pal rispiet dal ambient che la int di chenti e à simpri vût. Stant che o sin in plen Istât us conseìn cualchi destinazion, tacant dal unic parc nazionâl di dute la Slovenie: il Triglavski narodni park (Parc nazionâl dal Triglav, o Terglau tal lengaç dal puest). Il parc al cjape dentri 83 mil 807 etars, ven a stâi cuasi 840 chilometris cuadrâts (cirche il 3 par cent dal intiar teritori nazionâl), slargjantsi te Slovenie nord-ocidentâl dal Mangart sul confin cul Friûl a Soreli a mont, a Kranjska Gora a Nord, al lât di Bled a Soreli jevât e a Tolmin a misdì. Il prin progjet di tutele dal teritori dut ator de mont plui alte dal paîs cui siei 2.864 metris di altece al è dal 1908, cuant che in Slovenie a paronavin ancjemò i Asburcs. Se tal 1924 cu la fondazion dal Parc di tutele des Alps la aree comprendude e jere rivade a 1.400 etars, la propueste di doprâ il non che il parc al à ancjemò in dì di vuê e je rivade dal professôr di Botaniche Fran Jesenko tal Mai dal 1926. Dopo de Seconde vuere mondiâl, cuant che par diviers agns la zone e vignive di gnûf doprade par menâ a passon lis bestiis, un decret dal 1961 al puarte la estension totâl a doi mil etars. Dome ai 27 di Mai dal 1981 e rive une leç jugoslave su la tutele globâl dal Parc nazionâl dal Triglav; in ultin, tal Lui dal 2003 l’Unesco e à ricognossût dutis lis Alps Juliis, in part sot de protezion dal Parc dal Triglav, tant che patrimoni mondiâl pe impuartance de sô biosfere.
IL LÂT PLUI GRANT_L’unic parc nazionâl sloven al ufrìs une vore di ponts di interès, massime par chel che al inten la idrografie. Te Val di Trenta al fâs il so prin trat di strade il Lusinç; a misdì dal Triglav al è il Bohinjsko jezero (Lât di Bohinj), il lât plui grant de Slovenie cui siei 320 etars, che si cjate a 525 metris sul nivel dal mâr. Un dai siei emissaris al è la Sava Bohinjka, che e nas propi tal parc, e che cu la Sava Dolinka, un altri riul che al à la sô sorzint a pene fûr dai confins dal parc dongje Rateče bande il confin cu la Carinzie, a dan vite ae Sava, flum di 940 km che al va a finî te Danau a Belgrât.
SALTS DI AGHE_Un altri spetacul de nature a son i salts di aghe, che tal sun onomatopeic de peraule slovene (slap) a rindin ad in plen il rumôr che e fâs la aghe batint sui claps e po finint tal flum o tun lât dopo metris di svol. Par esempli, une des pissandis plui cognossudis e je chê de Savica, sore dal Bohinjsko jezero: alte 78 metris, al è pluitost facil rivâ a viodile dopo une cjaminade di une mieze orute e dopo jessi lâts sù par 500 scjalins sgjavâts tal cret che a menin a un pont di osservazion di pueste.
DOM TRENTA_Il parc dal Triglav nol è dome nature ma ancje storie. Tal paisut di Soča, che al puarte il stes non sloven dal Lusinç, si cjate la Dom Trenta, vâl a dî une sorte di museu li che si puedin viodi i tipics aspiets naturâi cu la flore e la faune de Val di Trenta e de alte Val dal Lusinç. Tal paisut di Trenta invezit si cjate il monument a Julius Kugy (1858-1944), pari dal alpinisim moderni tes Alps Juliis e espert di botaniche.
Par vê plui informazions sul Parc nazionâl dal Triglav lait sul sît internet (scrit par sloven, inglês e todesc) www.tnp.si.
PARCS REGJONÂI_In Slovenie a son ancje trê parcs regjonâi. Il plui grant al è il Kozjanski regijski park, che si cjate a Soreli jevât bande Krško sul confin cu la Cravuazie. Al è nassût tal 1981 e al à une superficie di 19.600 etars. Chest parc al è stât creât in memorie di Josip Broz Tito, muart tal Mai dal 1980: il maressial che al puartà la Jugoslavie a bati i invasôrs naziscj e fassiscj al jere nassût tal 1892 a Kumrovec, localitât cravuate a pene di là dal confin, e cuant che al jere frut dispès al vignive a zuiâ di chês bandis. Une altre curiositât e je che culì si cjate il plui alt rôl di dute la Slovenie cui siei 32 metris di altece.
Par fâ une imersion te nature si pues lâ ancje tal Notranjski regijski park, 22.810 etars a uns vincj chilometris a Soreli jevât di Postumie ator dal Cerniško jezero (Lât di Cerknica), grant 2600 etars a 553 metris sul nivel dal mâr.
Dongje dal Friûl al è ancje il Regjiski park Škocjanske jame, che si cjate jenfri Škofije e Divača. Grant dome 413 etars, chest parc al è nassût tal 1996, in consecuence ancje dal ricognossiment di bande de Unesco des grotis dal puest tal Novembar dal 1986 tant che patrimoni mondiâl de umanitât.
ALESSIO POTOCCO
TERITORIS – SLOVENIE. Il turisim vert in Slovenie............
GREEN PIECE OF EUROPE_Il sproc plui doprât e plui cognossût par puartâ la imagjin de Slovenie fûr dai siei confins al è par inglês the Green piece of Europe, vâl a dî «il toc Vert de Europe»: i adets dal setôr dal Turisim dal guvier di Lubiane no àn di vêi pensât masse parsore, par vie che la Slovenie al è il tierç paîs european a vê plui boscs in rapuart ae sô superficie totâl. Cun di fat, sui 20 mil 273 chilometris cuadrâts dal so teritori, adiriture il 54 par cent (10 mil 900 km²) a son cuvierts di boscs: devant dal paîs nestri vicin a son dome Svezie e Finlandie.


text:
Al è il bum de Europe dal Est e de Slovenie e po une frecuence interessante di comitivis organizadis che a vegnin dai Stâts Unîts. Cheste e je la tindince dal 2019, di là dal solit flus di cicloturiscj todescs e olandês. Di 6 agns Fabio Paolini e je une “vuaite” insostituibile su la ciclovie Alpe Adria, jessint deventât gjestôr de vecje stazion feroviarie di Scluse, une tape fondamentâl di ristôr e di assistence tecniche pai amants des dôs ruedis che a passin la piste ciclabile dilunc dal sedim de vecje linie feroviarie Pontebane. Di là dal pont di ristôr, servizis igjienics e oficine pes bicicletis, la vecje stazion di Scluse e met a disposizion conessions wi-fi e une librarie cun vuidis e cjartis topografichis dal Friûl-Vignesie Julie, e dal an passât ancje cjamaris par passâ la gnot, di là di jessi une vetrine ancje pai bed&breakfast e i albiercs de zone.
«Dopo il periodat dal principi de Vierte, disastrôs dal pont di viste meteorologjic, cumò o viodìn une buine incressite a pet dal an passât, sensazion confermade ancje dal andament dai incàs – al conte Paolini -. Intes zornadis buinis ca di nô si ferme plui o mancul un miâr di personis, che al rapresente sù par jù un cuint di chei che a passin di ca. E je une presince superiôr, in particolâr, di cicloturiscj che a vegnin de Europe dal Est, in plui che de Gjermanie. Chê altre dì, par esempli, o vevin grups estons, ongjarês e polacs, di là dai “solits” todescs e olandês».
Buinis notiziis, duncje, pal turisim furlan, cuintribelançadis, però, di une considerazion a nivel imprenditoriâl: «Lis vuidis che a condusin chescj grups lis cognossìn ben aromai di agns – al riferìs Paolini -. O sin “colonizâts” di impresis todescjis, austriachis e sudtirolesis che man a man a son daûr a slargjâ il lôr rai di marcjât a mieze Europe. Lôr a son une vore organizâts e autonoms, da râr a domandin supuart, biel che nô furlans no stin aprofitant di cheste oportunitât di afârs». Un probleme par dute la economie locâl, parcè che forsit aziendis cu lis lidrîs intal Friûl de Alte a saressin plui sensibilis a cirî ocasions par fâ fermâ i cicloturiscj sul teritori pitost che dome viodiju passâ, a ben che a son inmagâts di chel che a viodin ator. «O ai sintût che dai zovins a son daûr a vierzi une agjenzie di incoming turistic a Glemone (che e organize la ativitât di acet dal turisim che al è par rivâ tun puest, ndr) – al sclarìs Paolini -, sperìn che di chescj segns di disveâsi indi vegnin altris».
Ancje parcè che no mancjin i problemis vierts. «Il nestri pont di fuarce al è dal sigûr la bielece dal ambient ator e la pussibilitât di amirâlu passant i puints e lis galariis de vecje ferovie – al sclarìs Paolini -. Nus al disin ducj i cicloturiscj: intal percors di Salisburc a Grau chel de Valcjanâl e dal Cjanâl dal Fier al è chel plui biel, e di tant. A son ancje, però, dai ponts critics, a tacâ de mancjance dal trat di Mueç a stazion Cjargne e de pericolositât des stradis che a vegnin dopradis par rivâ ae prime fermade feroviarie che e permet di tornâ a cjapâ il tren Micotra e tornâ a cjase. Cheste strente e sta limitant massime il turisim pendolâr dai furlans e dai carinzians».
A stan par partî ancje lis tradizionâls seradis culturâls li de vecje stazion di Scluse, chest an ispiradis ai 140 agns de realizazion de vecje ferovie Pontebane. ❚
Roberto Pensa
Il gjestôr Paolini: «Dopo todescs e olandês, cumò al è bum dal Est e a fasin ben sperâ lis presincis dai Stâts Unîts»............
Al è il bum de Europe dal Est e de Slovenie e po une frecuence interessante di comitivis organizadis che a vegnin dai Stâts Unîts. Cheste e je la tindince dal 2019, di là dal solit flus di cicloturiscj todescs e olandês. Di 6 agns Fabio Paolini e je une “vuaite” insostituibile su la ciclovie Alpe Adria, jessint deventât gjestôr de vecje stazion feroviarie di Scluse, une tape fondamentâl di ristôr e di assistence tecniche pai amants des dôs ruedis che a passin la piste ciclabile dilunc dal sedim de vecje linie feroviarie Pontebane. Di là dal pont di ristôr, servizis igjienics e oficine pes bicicletis, la vecje stazion di Scluse e met a disposizion conessions wi-fi e une librarie cun vuidis e cjartis topografichis dal Friûl-Vignesie Julie, e dal an passât ancje cjamaris par passâ la gnot, di là di jessi une vetrine ancje pai bed&breakfast e i albiercs de zone.


text:
Leresie di Martini24 di Març 2007
Il gard. Carlo Maria Martini al è nassût a Torin ai 15 di fevrâr dal 1927 e al è stât vescul di Milan dal 1980 al 2002. Om di profonde culture, sore dut bibliche, al jere fra i papabii a la nomine di gjenerâl de Companie di Gjesù cuant che il pape Zuan Pauli II lu à metût su la sente di santAmbrôs, la plui grande dItalie e une des plui prestigjosis. I 22 agns dal so episcopât lu àn fat cognossi tal mont de glesie e ancje de culture laiche come une des vôs plui scoltadis. No dome pe profonditât di ce che al diseve, ma pe modernitât des cuistions e pal tai laic che al rivave a dâ a la sô peraule dite e scrite, cence tradî la precision e la fedeltât. Di cuant che si è ritirât, par resons di etât e ancje di salût, al vîf a Gjerusalem. Tai siei otantagns, la diocesi di Milan e à volût lâ a incuintrâ e a onorâ il so pastôr te tiere dal Signôr e lui ur à regalade une splendide omelie, là che nol à mancjât, come cha è il so stî1, di jentrâ ancje te problematiche plui atuâl, ma simpri cuntun so fevelâ sapienziâl, positîf, propositîf, di simpatie e di comprension.
Tal intervent fat a Betlem, Martini al à invidade la glesie a scoltâ la int. Che nus sedi dât, come glesie taliane, di dî ce che la int e capìs: no un comant dal alt che si scuen acetâlu parcè che al è li, al ven ordenât, ma come un alc chal à une reson, un sens, chal dîs alc a cualchidun. Bisugne fâsi capî scoltant prin di dut la int, lis lôr necessitâts, problemis, soferencis, lassant che a rivochin tal cûr e po in ce che o disìn, di mût che lis nestris peraulis no colin come dal alt, di une teorie, ma a sedin cjapadis sù di ce che la int e sint e e vîf, la veretât de esperience, e a puartin la lûs dal vanzeli. Al à invidât lis comunitâts cristiansis a no lamentâsi di un continuo, restant presoniriis di cheste lamentositât, ma a cjalâ ancje lis robis bielis, parcè che la vuestre fede, tun mont secolarizât, e je za un meracul , un don di Diu.
Lis peraulis cussì misuradis, umanis, paternis e pastorâls di Martini no podevin no dismovi un gjespâr a drete e a çampe. Lu àn doprât i paladins des gnovis formis di convivence, come chal ves benedît lis copiis di fat. Lu àn tacât i paladins de ortodossie, fevelant di peraulis imprudentis e di intervent inoportun, sore dut in chest moment di mobilitazion. La plui ridicule e je stade la definizion di Martini come dal antagonist di Benedet XVI.
In realtât, il pastôr biblist nol à dineade nissune dutrine e nol à invoât a nissune disubidience. Al à dome cjaladis lis robis tunaltre prospietive. Nol è partît, come simpri, dal iperurani des veretâts eternis, claris, inmutabilis, ma de problematicitât e de complessitât dal om e dal vivi di vuê. Nol à dit che la veretât no va difindude e proponude, ma al à batût di plui sul fat che al va difindût lom, valôr primarûl rispiet a la leç. E chi lu à judât une vore la sô liende personâl, oltri che la sô inteligjence e e il so temperament. Vivint a Gjerusalem, al à palpât di persone che la veretât e à plui musis e che si à di vivi tune pluralitât di ideis ancje religjosis ma te unitât de caritât. Jessint om di bibie, al à capît che te storie dal popul ebraic, e di ducj i popui, al sta di dut e che la bibie no met in lûs la santitât e la fedeltât dal om, ma la santitât e la fedeltât di Diu al di là di ogni situazion e colpe. La teologjie nus mostre un mont perfet tes sôs regulis; la bibie nus mostre un mont salvadi e salvât. La veretât e je un don di Diu, ma la caritât e je inmò plui grande. Martini nol è eretic, parcè che lamôr nol sbalgje mai.


text:
ZORNADE_Vincj agns indaûr, tal Otubar dal 1992, lis Nazions Unidis a deciderin che il 3 di Dicembar di ogni an al fos ricognossût in ducj i paîs tant che la Zornade Internazionâl des personis cun disabilitâts. Secont lis statistichis plui resintis, passe un miliart di lôr, vâl a dî po sù po jù il 15 par cent de popolazion mondiâl, al à a ce fâ cuntune o cun plui problematichis fisichis o psico-cognitivis. Dut câs, il vêr probleme, cemût che e ricuarde la Convenzion des Nazions Unidis sui Dirits des personis cun disabilitâts, e je la esistence des barieris che no permetin a cheste int di vivi te maniere miôr pussibile: di fat, a son lis barieris di ogni sorte a marcâ lis diviersitâts di cui che al scuen fâ front ogni dì a une mancjance plui o mancul impuartante. Il numar dai invalits a nivel mondiâl al cres an par an: dome te Union europeane si stime che i disabii a sedin plui o mancul 80 milions.
170 MIL_ In Slovenie i invalits ricognossûts a son 170 mil, il 8 par cent de popolazion. Si trate di disabii nassûts cun problematichis fisichis o psichichis plui o mancul seriis, di int che e à svilupât malatiis di une cierte gravitât dilunc la sô vite, di invalits di vuere, di tibiâts par vie di incidents sul puest di vore. Fevelant di lavôr, jenfri lis tantis normis che la legjislazion slovene e à a pro di cui che al ven declarât invalit, al esist ancje il progjet di judâ a fâ nassi impresis di disabii pai disabii. Par cont de istruzion, fra chei che a lavorin dome un disabil su dîs al à un titul universitari, un su doi al à finît lis scuelis superiôrs, un su trê si è fermât aes elementârs.
LONDRE_ Un dai setôrs li che i disabii a podin cjapâsi lis lôr sodisfazions sintintsi parificâts ai “normâi” (definizion cheste une vore relative, che e dîs dut e nuie) al è il sport. Te 14te edizion des Paraolimpiadis, i Zûcs olimpics estîfs di pueste pai disabii, inmaneade a Londre dai 29 di Avost ai 9 di Setembar stâts, a àn cjapât part 4 mil 200 atletis di 164 paîs, jenfri chescj a jerin ancje 22 slovens. In ultin e je rivade une medaie, l’arint vinçût di Franček Gorazd Tiršek tal tîr cu la carabine a aiar comprès a 10 metris. Franček, 37 agns, al à une tetraparesi, vâl a dî une paralisi no complete di braçs e gjambis, che però i permet distès di trai. Tai ultins doi agns al à otignût risultâts une vore bogns te Cope dal Mont te sô dissipline; in graciis de sô medaie, al à vût l’onôr di puartâ la bandiere de Slovenie in ocasion de cerimonie che e à sierât i Zûcs.
BASKET_ Un grant sucès al jere intant rivât dai Campionâts europeans di basket par sorts, che si è tignût tal mês di Lui stât in Turchie. La nazionâl slovene e à vinçût l’aur, batint in finâl la Lituanie 71-66; za tal 2004, cu la rassegne zuiade in cjase, la Slovenie e jere rivade al prin puest, si jere classificade tierce invezit ai Campionâts dal mont dal 2002.
ZŠIS-POK_ Chê dai atletis slovens cun disabilitâts e je une storie lungje, che e tache dopo la Seconde vuere mondiâl cu la Zveza vojaških vojnih invalidov (Zvvi, Associazion dai militârs invalits di vuere), che za tal 1952 e à inmaneât il prin campionât nazionâl di schi e po tal ’54 altris garis di tîr cu la pistole, ping pong, bowling, scacs. Ai 21 di Otubar dal 1962 si decidè di fâ nassi la Zveza za šport in rekreacijo invalidov (Associazion pal sport e pal ricrei dai invalits); di cheste, e ven fûr te Slovenie indipendente la Zveza za šport invalidov Slovenije-Paraolimpijski Komite (ZŠIS-POK, Associazion pal sport dai invalits de Slovenie-Comitât Paraolimpic), nassude pe volontât di dîs associazions di metisi adun cul fin di svicinâ i disabii al sport e stâur dongje fintremai te preparazion di apontaments come campionâts slovens, europeans, salacor ancje lis Paraolimpiadis. Il ZŠIS-POK (sît internet par sloven e par inglês, www.zsis.si) al fâs part dal Comitât olimpic sloven e al rapresente ducj i invalits che a fasin sport. ■
ALESSIO POTOCCO
SLOVENIE. Disabii e sport, leam simpri plui strent............
ZORNADE_Vincj agns indaûr, tal Otubar dal 1992, lis Nazions Unidis a deciderin che il 3 di Dicembar di ogni an al fos ricognossût in ducj i paîs tant che la Zornade Internazionâl des personis cun disabilitâts. Secont lis statistichis plui resintis, passe un miliart di lôr, vâl a dî po sù po jù il 15 par cent de popolazion mondiâl, al à a ce fâ cuntune o cun plui problematichis fisichis o psico-cognitivis. Dut câs, il vêr probleme, cemût che e ricuarde la Convenzion des Nazions Unidis sui Dirits des personis cun disabilitâts, e je la esistence des barieris che no permetin a cheste int di vivi te maniere miôr pussibile: di fat, a son lis barieris di ogni sorte a marcâ lis diviersitâts di cui che al scuen fâ front ogni dì a une mancjance plui o mancul impuartante. Il numar dai invalits a nivel mondiâl al cres an par an: dome te Union europeane si stime che i disabii a sedin plui o mancul 80 milions.


text:
“Il patrimoni folcloric une vore siôr dal Friûl si è fat sù dilunc secui e secui di vite contadine cetant peade ai ciclis naturâi, e al è stât nudrît di tradizions articoladis, esperiencis multiplis e savês complès che i proces storics a àn elaborât ancje par vie dai interscambis culturâi capitâts jenfri lis sôs popolazions e chês che a vivevin di là dai ôrs dal propri teritori, e ancje par inflùs di tradizions diviersis filtradis fin ca pe posizion geografiche particolâr ocupade de tiere furlane e cence dubi ancje pe indole e pal caratar specifics dai stes abitants”
Cussì Mario Martinis, espert di demoetnoantropolgjie e passionât di lenghe e culture furlanis, al introdûs la sô vore sul lunari furlan, scrite dute par furlan (la traduzion dal origjinâl e je di Alessio Potocco), cuntun scrit dal assessôr Elio De Anna e une presentazion di pre Antoni Beline.
Si podarès definîle une enciclopedie plui che no un libri. Di lei di plante fûr une prime volte, par viodi scritis tantis robis che si savevin dome par esperience e tantis altris che no si savevin. E po di tignîlu a puartade di man par ogni volte che e vignarà sù une curiositât, un ricuart, une discussion cui amîs.
Sigûr che i meteorolics e, plui in gjenerâl, ducj chei di formazion iluministiche (quorum ego) a stuarzaran il nâs a lei che il 25 di Zenâr si pues za savê ce timp che al fasarà ducj chei altris mês dal an (viodi a p. 33). Ma se si grate la croste di tantis crodincis, no si pues no restâ maraveâts di trop in dentri che chestis a son peadis cu la osservazion precise dal andament des stagjons.
Par ogni mês o vin ducj i dâts tecnics, la origjin dal non, il segn zodiacâl, la jevade e il tramont dal soreli, lis fiestis, lis tradizions, il cicli agrari, lis jerbis e lis pomis tipichis. E po dopo e tache la analisi de liturgjie, de magjie, des tradizions popolârs cuntun aprofondiment (par Zenar o vin la Pasche Tafanìe, par Setembar sant Michêl arcagnul e v.i.) e infin i proverbis dal mês. E po fotografiis, tantis e bielis e sieltis cun atenzion par coment des robis letis.
A completin il libri plui di 50 pagjinis di aparâts: un glossari des peraulis dal lunari, i timps e lis datis di ducj i sants, lis crodincis e lis superstizions che ur son leadis e v.i. E, cun di plui, une biele cjarte dulà che intun cercli colorât al è une sorte di struc di dut il libri.
Dut si lee: ai 24 di Jugn al è s. Zuan, cuant che la stagjon e je inte sô colme, che plui in sù no pues lâ e anzit e scomence a calâ (solstizi di Istât); propi come il Batiste che al à di scugnî calâ lui, par lassâi il puest a Un altri. E ai 25 di Dicembar al è Nadâl: Jesù al ven propi intal pont plui bas de stagjon, juste intal pont che e scomence a cressi (solstizi di Invier). Jesù al cres, Zuan al cale.
Ma esemplis di cheste fate a son tancj: la nativitât de Madone (dome di Marie, di Zuan e di Jesù si fiesteze il dì de nassite e no chel de muart…) e cole ai 8 di Setembar, scuasi sîs mês daspò de Anunciazion, che e cole ai 25 di Març, nûf mês prime di Nadâl. E cuâl isal il segn zodiacâl dai 8 di Setembar? La Vergjine, naturalmentri!
Straordenarie e je ancje la descrizion de capacitât che al à vût il Cristianesim di meti in vore un sincretisim par recuperâ in clâf cristiane lis fiestis paianis de antichitât, dutis leadis al moviment des stagjons (sincretisim che nol à rivuardât dome il Friûl, che ben si intint: lu conte benon, par esempli, il grant Jorge Amado intai siei libris che a rivuardin il Brasîl). E cussì la Mari Grande des culturis pre-cristianis e devente la Madone dai cristians. E cussì il Prin di Novembar al recupere la fieste celtiche dal Samahain, ai 2 di Fevrâr chê dal Imbolc, il Prin di Mai chê di Beltane e il Prin di Avost (ma cumò le vin spostade ai 15 cuissà parcè!) chê dal Lugnasad (che e jere la fieste dal lavôr manuâl…).
Insumis culì dentri o cjatin dut l’imaginari coletîf de nestre storie: striis, benandants, processions, liturgjis, malatiis, gnots santis, stagjons, sants, fiestis, Paschis altis e Paschis bassis (la plui basse e pues colâ ai 22 di Març, la prossime e sarà intal 2285, al è ancjemò timp, ma tignìnsi pronts!), proverbis, pôris, preieris, sperancis, faturis, crodincis che a àn nudride la culture dai nestris paris. E che no puedin lassânus indiferents nancje nô: cuant che si passe in biciclete dongje un di chei argagns che a spudin toneladis di aghe sui cjamps di blave o di soie inte stagjon cjalde (Diu nus vuardi dal sut jenfri lis dôs madonis!….), biel che si cîr di schivâ la docje, no vegnie ancje di pensâ a lis rogazions ‘ad petendam pluviam…’ dai timps passâts?
P. S. Une ultime notazion: intune publicazion di passe 350 pagjinis no puedin mancjâ fai di stampe: robis di nuie. Plui consistent mi somee il fal di p. 251: la glesie di Sant Dree li che a son lis pituris ripuartadis e je a Grîs di Bicinins (no di Sedean, che al à une frazion Grions, ma no Grîs). ❚
✒ Laurin Zuan Nardin
SIMPRI BOGNS. Mario Martinis, Il grant lunari dal Friûl. Sants, fiestis e tradizions dal cicli dal an. Pasian di Prât, 2012............
“Il patrimoni folcloric une vore siôr dal Friûl si è fat sù dilunc secui e secui di vite contadine cetant peade ai ciclis naturâi, e al è stât nudrît di tradizions articoladis, esperiencis multiplis e savês complès che i proces storics a àn elaborât ancje par vie dai interscambis culturâi capitâts jenfri lis sôs popolazions e chês che a vivevin di là dai ôrs dal propri teritori, e ancje par inflùs di tradizions diviersis filtradis fin ca pe posizion geografiche particolâr ocupade de tiere furlane e cence dubi ancje pe indole e pal caratar specifics dai stes abitants”


text:
Lenghe inglese
L'inglês (non natîf English) e je une lenghe gjermaniche ocidentâl che e je la lenghe dominante tal Ream Unît, tai Stâts Unîts e intun grum di nazions dal Commonwealth come Australie, Canadà, Malte, Gnove Zelande e altris ex coloniis inglesis.
L'inglês e je al dì di vuê une des lenghis plui feveladis e scritis in dut al mont, cun cirche 380 milions di fevelants. Dome il cinês e l'Hindi e an plui fevelants, e il spagnûl al è scuasit a la pari. L'inglês e je ancje la lenghe plui fevelade di chês gjermanichis, e al ven doprât come lenghe franche in tancj paîs, par vie de influence militâr, economiche e culturâl prime dal Imperi inglês e daspò, soredut tal XX secul, dai USA. La difusion de lenghe e je stade judade ancje dal cine, de musiche, de sience e tai ultins timps di Internet, par cui aromai e je plui studiade come seconde lenghe, ancje se lis altris lenghis coloniâls come il spagnûl e il francês a mantegnin une cierte impuartance in cualchi part dal mont. Vuê si scugne cognossi l'inglês intune une vore di cjamps lavoratîfs.
L'inglês al è dividût in tancj dialets diferents, di cui i plui cognossûts a son l'inglês american e l'inglês britanic, cun l'ultin che al è ancjemò considerât la variant standard di imparâ.
Tal pont di viste dal vocabolari, al è interessant viodi come, ancje se lis peraulis base a son gjermanichis, la influence dal latin e dal francês e je stade grande: lis peraulis di origjin francês a son il 28%, chês di origjin latine il 28%, chês di divignince gjermaniche dome il 25%.


text:
#01 – Jê Alba e jo il Scûr
Alba! Le clami biel planc, che a son benzà ducj a durmî. Le clami par che mi vegni dongje. Alba! I cisichi ancjemò, ma no mi sint.
E cjamine discolce, i pîts dentri inte aghe, che le strafont fin parsore dai zenoi.
I mei braçs si movin viers di jê, tirâts come par tocjâle. Lis mês olmis sul savalon si scancelin par ordin, come se nol ves di restâ segn di me, de mê corse par cjapâle. Capis di ogni misure e colôr e alighis al è dut ce c’al indure su la rive.
Le viôt simpri plui lontane, jenfri lis ondis come cjavai mats, riçots su la spice. Cumò e jê dentri fin tai flancs, la tele dal vistît lizêr tacade intor de piel. Piel slisse, clare come il non che i àn dât.
Alba! I bergheli cheste volte, ma se no à sintût fin cumò, ce sperance aio di fâle zirâ? Nissune, mi ripet, ancje se no rivi a molâ di cjalâle intant che il mâr le glot un pôc a la volte.
Su la çobare dai cjavei clârs al monte un mulinel di aghe, si romp in dîs mil gotis che si sparnicin ator ator. O ai la muse imbombade. Ce fuarce che tu âs, mâr! I berli, cence capî che o soi jo: o stoi vaint, a son lagrimis.
In lontanance, sul fîl de aghe e je une manie dal so vistît. Mi distiri biel lunc par cjapâle sù, ma si disfe dute in fîi colôr di rose.
Il mâr le à glotude, o pensi, daspò ò viôt un rai narancin sbusâ la superficie e daûr di un lamp zâl che si jeve e si slargje, come dêts fûr misure che mi cjapin e mi strenzin. Mi scjafoin!
Alba, Alba! Ce fâstu? I domandi cui voi, che no ai plui flât. Mi sglonfi e mi smamìs, un neri che al devente prin grîs e daspò lilut.
Alba. Cumò nome lu pensi, il so biel non. Un destin di sfortune il nestri. Jo che le spieti, par cjalâle in muse almancul une volte, e jê che e va pe sô strade, fintremai che mi mangje, si ben che no ai dincj.
Il neri di une gnot parât jù intîr, un colôr a la volte. Une muart dolce, dopo dut. Alba… Cul ultin aiar dal Scûr che o soi, i miei lavris e soflin il so non. E al è di gnûf dì.
di ***
#1***


text:
A pene dopo des elezions tal comun di Gurize, vinçudis dal centri drete, o vin contatât par un pâr di domandis
Toni Devetag, neo assessôr ae culture.
La lenghe e la culture Furlane a Gurize, il gnûf consei comunâl ial cualchi idee in proposit??
Sigûr, noaltris a vin un fuart leam cul Friûl e cul Furlan, par chest motîf o vin decidût di incuintrâ il president de provincie di Udin Strassoldo come prioritât par rignuvî chest rapuart che, par noaltris, al à une impuartance une vore fuarte, al contrari de ultime zonte Brancati. In realtât o vin tacât di gnûf li che o vevin molât la ultime volte: par noaltris il Friûl e i rapuarts cun Udin a son simpri stâts impuartants. Bisugne tignî cont che Gurize no je dome une citât Slovene, come forsit ducj a podaressin crodi, e ven fûr, al contrari, une multiculturalitât che e met insieme, oltri che la part slovene, la component taliane e chê Furlane. Fevelâ di Gurize come citât in prevalence Furlane e je une esagjerazion, chest al è un fat, ma se e cuant che si rivarà a scrivi la storie di cheste nestre citadine di confin, forsit al vignarà fûr alc, ancje linguistichementri, che al dimostrarà i ponts in comun cun Udin e il Friûl.
Duncje cheste ricercje Storiografiche e divente fondamentâl par capî ancje lis diferencis cul mandament, dulà che invezit lis lidrîs dal Furlan al son tacadis e profondis.
In efiets al è cussì, chest al dipent de grande division storiche dal Friûl tra Patriarcjât di Aquilee e Contee di Gurize e e sarès une vore lungje di contale, ma o volarès rimarcâ il fat che la plui grande diference tra Gurize e Udin al è propit il fat che la storie Furlane e je stade scrite, chê di Gurize ancjemò no! Noaltris o vin dibisugne
di recuperâ la nestre storie. Cussì, forsit, si podarà recuperâ la identitât storiche pierdude par tacâ un gnûf confront ancje cu lis nestris lidrîs furlanis.
LA «PRIME»_Tal prin consei de zonte comunâl di Gurize no si à fevelât de cuestion Furlane e chest al è comprensibil, ancje se rifuarcî i rapuarts cun Udin e Pordenon al è stât une des primis robis mitudis sul plat. Pal proget che al cjacarave l’assessôr Devetag si varà di vê ancjemò un pocje di pazience. Lis primis indicazions dal gnûf sindic Romoli a son di vignî fûr dal vecjo isolament e di no poiâsi dome su Nova Gorica par tornâ a jessi un pont di riferiment dal Friûl orientâl. Seconde robe al sarà di tornâ a tacâ i rapuarts cun Viene, Lubiane, Munich di Baviere, Klagenfurt e Lienz. I ponts seguitîfs a fevelavin di sociâl, culture, urbanistiche, lis rispuestis no vevin nuie di diferent des promessis iniziâls di dutis lis zontis di ducj i colôrs politics. L’isolament di Gurize al è evident, duncje strenzi gnûfs e plui fuarts rapuarts Friûl orientâl e cu la Bisiacarie al è just, ancje se dismenteâsi di Nova Goriza e nomenâ Lubiane al samee un tic fûr lûc. Par Romoli lis gnovis frontieris cun la Slovenie a varessin vût di meti Gurize tal mieç di une vaste zone e chest, invezit, nol è sucedût. Tal stes timp la citât no à cjalât ae sô provincie e a chei altris teritoris regionâi e par chest motîf si è isolade. La gnove aministrazion e varès voie di ribaltâ cheste tendince. O sin in spiete duncje di cualchi iniziative culturâl che e privilegjedi il furlan; e podarès jessi une buine idee par fâ sintî la int di Lucinins fin a Cormòns, di Romans fin a Gardiscje, un pôc plui dongje dal so cjâflûc, almancul come lenghe, une lenghe di ducj, forsit di masse timp, magari cussì no, dismenteade.
______________________________________
Le drete Tiliment e va a “drete”
Fasint il pont su lis elezions aministrativis che si son disvualzudis ai 27 e 28 di Mai, te nestre regjon, a son vignûts fûr segnâi clârs di voie di cambiament. In province di Pordenon (gjavadis lis vitoriis dai sindics che cumò a àn di cirî di governâ pulît…), i risultâts a son in linie cun chei regjonâi e talians, e pensant al doman a àn puartât elements di sigûr interès soredut cjalant a lis prossimis elezions regjonâls che si devualzaran l’an che al ven. I comuns interessâts te drete Tiliment son stâts chei di Davian (l’unic dulà che la çampe e à vinçût), Daçan (sindic poiât de drete), Cjasarse (sindic poiât de drete), Cimolais (liste civiche), Clauzêt (liste civiche), Manià (sindic poiât de drete e de liste civiche), Prate di Pordenon (sindic poiât de drete) e Vît (liste civiche). I segnâi plui clârs a son stâts chei di une çampe che e à inforcjât un troi di rive in sù, une drete che e à slargjât i siei teritoris (fasint une sume dai risultâts e à cjapât il 60 par cent, passant di sîs ponts i risultâts da lis elezions dal 2003) e une schirie di listis civichis che in plui di cualchi câs a son stadis determinantis pal risultât finâl. Cjalant invezit apene fûr dai confins de drete Tiliment, il dât interessant al ven da lis elezions di Pramaiôr in province di Vignesie (un dai comuns che a vuelin mudâ regjon). Marco Bertuzzo dal “Comitât pro Friûl” iscrit te liste dal candidât sindic Igor Visintin, cjapant 132 vôts al è risultât il secont plui votât de liste civiche jentrant cussì in consei comunâl. “Pramaggiore oltre il 2000” e je une liste “neutrâl” che no à volût jessi strumentalizade dai partîts ma che si è cjapade a cûr le cuestion furlane par dâ fuarce ai risultâts referendaris e a une volontât popolâr che no vûl fâ part di une gnove province venete (cun ducj i gnûfs problemis e lis conseguencis) ma che e à voie di Friûl. Chest risultât al è stât let dai furlaniscj come un biel segnâl a la regjon Venit, di ducj chei chi di agns si impegnin (cence dâ pês a lis polemichis di risonance statâl) par mudâ regjon e al da gnove fuarce ai comitâts “pro-Friûl”.


text:
Si tache a jentrâ tal vîf ancje tra Tumieç, Glemone e Sant Denêl. La riforme sanitarie regjonâl che ca sù, plui che di ogni altre bande, e je stade criticade e combatude, e je daûr a movi i siei prins pas. Il diretôr gjenerâl de Aziende sanitarie n. 3 “Friûl de Alte-Culinâr-Friûl di Mieç” al conferme che, par esempli, tra i trê ospedâi si stan bielzà coordenant i miedis par podê impostâ il lavôr dai gnûfs reparts e meti in at i cambiament proviodûts de leç in fat di riconversions. O ricuardìn che se Tumieç e Sant Denêl a restaran ospedâi di rêt, Glemone e vignarà impegnade pal potenziament des riabilitazions dai lunc degjents, pe medisine pal sport, pai ambulatoris specialistics (cardiologjie, onco-logjie, gjinecologjie, diabetologjie, oculistiche, e v.i.). Un prin dât positîf di chestis novitâts al rive par esempli dal personâl: dal procès inviât de Regjon pe mobilitât dai infermîrs, la zone a nord di Udin e je stade tra chês plui atrativis. Ancje diviers primaris a àn decidût di movisi, acetant la gnove sfide. A Glemone in particolâr però i Comitâts a continuin la lôr bataie par difindi il Pront Socors che si dovarès trasformâ intun pont di prin intervent, cussì come che a stan lant indenant cul espost in Procure che al met in lûs i miôr criteris di antisismicitât dal “Sant Michêl” rispiet a ducj chei altris ospedâi de Regjon. Ancje il plan des emergjencis nol plâs trop, cence contâ la storie dal elipuart dentri dal ospedâl che nol ven utilizât dal 118 parcè che nol sarès a norme. ❚
David Zanirato
Riforme sanitarie regjonâl, e va indevant la bataie............
Si tache a jentrâ tal vîf ancje tra Tumieç, Glemone e Sant Denêl. La riforme sanitarie regjonâl che ca sù, plui che di ogni altre bande, e je stade criticade e combatude, e je daûr a movi i siei prins pas. Il diretôr gjenerâl de Aziende sanitarie n. 3 “Friûl de Alte-Culinâr-Friûl di Mieç” al conferme che, par esempli, tra i trê ospedâi si stan bielzà coordenant i miedis par podê impostâ il lavôr dai gnûfs reparts e meti in at i cambiament proviodûts de leç in fat di riconversions. O ricuardìn che se Tumieç e Sant Denêl a restaran ospedâi di rêt, Glemone e vignarà impegnade pal potenziament des riabilitazions dai lunc degjents, pe medisine pal sport, pai ambulatoris specialistics (cardiologjie, onco-logjie, gjinecologjie, diabetologjie, oculistiche, e v.i.). Un prin dât positîf di chestis novitâts al rive par esempli dal personâl: dal procès inviât de Regjon pe mobilitât dai infermîrs, la zone a nord di Udin e je stade tra chês plui atrativis. Ancje diviers primaris a àn decidût di movisi, acetant la gnove sfide. A Glemone in particolâr però i Comitâts a continuin la lôr bataie par difindi il Pront Socors che si dovarès trasformâ intun pont di prin intervent, cussì come che a stan lant indenant cul espost in Procure che al met in lûs i miôr criteris di antisismicitât dal “Sant Michêl” rispiet a ducj chei altris ospedâi de Regjon. Ancje il plan des emergjencis nol plâs trop, cence contâ la storie dal elipuart dentri dal ospedâl che nol ven utilizât dal 118 parcè che nol sarès a norme. ❚


text:
In ocasion di inovâi al è dificil ricuardâ cui che nol è plui cence lassâsi cjapâ la man in celebrazions che a colin te retoriche. E tal câs di Riedo Pup al sarès il piês dai dispiets che si podarès fâi a la sô memorie. Par chest no scrivarìn di trop grant che al jere chest mestri. E o doprìn “mestri” parcè che nus somee il tiermin plui adat par un om che nol veve sielte dome la profession di insegnant, ma traviers dal so impegn civîl al à savût descrivi il Friûl e Furlans te maniere plui furlane che si podeve imagjinâ: Par un pêl, Diu nus vuardi, Magari ancje, Si fâs par mût di dî, Bot e sclop… pagjinis dutis di gjoldi e rumiâlis.
Plui di un e di doi a àn vût dit che la narative di Riedo Pup e sarès degne dal miôr premi di leterature taliane: po ben, no sin dacuardi cun cheste definizion, no parcè che no sin dacuardi su lis cualitâts dal Pup, anzit!
Sut e sclet come che al jere lui, ancje la sô scriture e jere essenziâl, popolâr, tal sens plui alt dal tiermin. E propit ta chest so jessi furlan in maniere cussì profonde al à savût dâ dignitât no dome a la lenghe, ma al popul stes che al jere protagonist des sôs pagjinis, proietant cheste particolaritât tune dimension universâl. Cussì ogni paragon gjeografic, temporâl, culturâl al risulte ridutîf. Riedo Pup al à fat un grant regâl al Friûl parcè che nol à tradide la sô lenghe, corint daûr a chês sirenis che masse dispès a frein chei “inteletuâi” che a preferissin “l’Arno al Tiliment”.
Ma no je dome une cuistion di lenghe, parcè che midiant dal mieç Pup al à celebrade la anime, il jessi di une civiltât che tai siei scrits si esaltave restant peade a chel mont contadin cussì cjâr al Nestri e che i veve fat di scune.
E se ancje chel mont vuê al è simpri plui un ricuart smavît tai voi di cui che lu à vivût, cun Pup al è deventât une epiche popolâr che e manten, ogni volte che tu le tornis a lei, chê frescjece de leterature di gale: grande parcè che e fevele dai piçui. ■
Christian Romanini
LA FABRICHE DAI… LIBRIS. Universalitât te particolaritât di Riedo Pup............
In ocasion di inovâi al è dificil ricuardâ cui che nol è plui cence lassâsi cjapâ la man in celebrazions che a colin te retoriche. E tal câs di Riedo Pup al sarès il piês dai dispiets che si podarès fâi a la sô memorie. Par chest no scrivarìn di trop grant che al jere chest mestri. E o doprìn “mestri” parcè che nus somee il tiermin plui adat par un om che nol veve sielte dome la profession di insegnant, ma traviers dal so impegn civîl al à savût descrivi il Friûl e Furlans te maniere plui furlane che si podeve imagjinâ: Par un pêl, Diu nus vuardi, Magari ancje, Si fâs par mût di dî, Bot e sclop… pagjinis dutis di gjoldi e rumiâlis.


text:
Elio Grassi tal 2004 al decît di molâ il so lavôr fis inte fabriche Fantoni par scomençâ une gnove ativitât: chê dal spacecamin: «O vevi simpri chest balin e sul teritori a jerin plui di 30 agns che al mancjave. Prime mi soi informât po dopo o soi lât in diviersis fieris specifichis. Ogni an, a fin di Fevrâr, e je une fiere dedicade dute al fûc e a dutis lis robis tecnologjichis. O soi lât a Rome a visitâ la Associazion Nazionâl Fumiscj Spacecamins – ANFUS – e o soi partît.»
Elio al à tacât planc planchin a fâsi cognossi intal teritori cjargnel e tal prin an al à scugnût ancje adatâsi a fâ altris lavoruts par staronzâ i conts. Tal secont an la ativitât e à tacât a lâ benon e cumò – al conte – «o fâs dute la Cjargne ma o rivi ancje a Glemone e tor Udin. Fasint il lavôr ben, o ai la garanzie che l’an dopo mi tornin a clamâ. O ai une vore di imprescj sofisticâts: telecjamaris, aspiradôrs potents, foradôrs… no plui scovets. Cussì si lavore plui in sigurece e cence sporcjâ lis cjasis.»
Cuant che Elio al à scomençade la sô ativitât, no jere inmò tant slargjade la mentalitât di tignî mont il cjamin. Cul passâ dai agns a son cambiadis lis robis: «la int che e compre cjase fasint il mutui e scuen ancje sigurâ la cjase e la assicurazion no rispuint se no tu âs fate la manutenzion regolâr dal cjamin. Jo o emet une schede tecniche su la cane dal cjamin, un rapuartin di pulizie e la ricevude che e vâl pal an solâr. La pulizie e va fate daûr il consum. Un cjamin al va netât ogni 30-50 cuintâi di lens brusâts. Cuntune buine pulizie si à une buine combustion e un consum ridot di lens. A son cambiâts ancje spolerts, stuis e caminets… spes la cane dal cjamin e reste vecje e chest al puarte a formâsi incrostazions che a puedin cjapâ fûc.»
Il cost di un intervent al è sui 100 euros. Gjavant lis tassis, i reste ben pôc al spacecamin. Ma Elio al è content dal so lavôr e lu sta insegnant ancje a so fi: «In Cjargne il professionist al fâs la diference parcè che se si inzorne, se al sta al pas cui timps, al rive a vivi. La crisi, secont me, e tamese: al reste chel che al lavore ben. La int e varès di capî la impuartance di cheste profession: sot il profîl salutâr e de sigurece.»
Par cui che al à bisugne, al pues clamâ Elio Grassi (333 8899879 o mail spazzacamino@yahoo.it): il spacecamin al pas cui timps! ❚
✒ Marta Vezzi
CJARGNE. Elio Grassi. Il spacecamin di Tierç di Tumieç............
Elio Grassi tal 2004 al decît di molâ il so lavôr fis inte fabriche Fantoni par scomençâ une gnove ativitât: chê dal spacecamin: «O vevi simpri chest balin e sul teritori a jerin plui di 30 agns che al mancjave. Prime mi soi informât po dopo o soi lât in diviersis fieris specifichis. Ogni an, a fin di Fevrâr, e je une fiere dedicade dute al fûc e a dutis lis robis tecnologjichis. O soi lât a Rome a visitâ la Associazion Nazionâl Fumiscj Spacecamins – ANFUS – e o soi partît.»


text:
Meningjite
La meningjite e je une patologjie che e stâ lant al mancul. Ogni an in Italie si contin su par ju 900 câs de variant bateriche. E je une malatie infetive une vore grivie ma che si rive a curâle cui antibiotics. La mortalitât si cjate tal 14% dai câs, in particolâr te forme fulminante, come tal câs dal Venit par colpe dal bateri Meningjicoc dal grup C. Tai ultins 7 agns in Italie a son stâts 48 piçui focolârs (cuant che a son al mancul 2 câs, in trente dîs, intun rai di 50 chilom.), la plui part tal centri nord.
L’infet lu si cjape cun contats di dongje dulà che je tante int. Nol covente disinfetâ parcè che il bateri nol rive a vivi tal ambient, ni te mangjative, ni su robe di bevi, ni su poiât sui obiets. Dut no je nissune indicazion a fâ une cure preventive cun antibiotics se no a cui che al à contats di dongje cun malâts e che dut câs, ducj i servizis publics a san ben ce fâ se e fos la bisugne.
In Friûl a son in medie trê câs ad an. Cussì a son stâts ancje tal 2007. A son interessâts chei che àn mancul di dîs agns e chei dai 14 ai 25 agns. O sin passâts di 0,5 câs par 100.000 abitants tal 1996 ai 0,3 tal 2007. No si cjacare di sotponi a la vacine i zovins furlans se no chei che van tal Venit tes zonis interessadis a la meningjite, tra i 15 e i 29 agns, par vê un tratament compagn a chei de lôr “classe” di etât. Pai plui piçui o sin in spiete de vacine universâl pai fruts dal prin e secont an di vite che ca di pôc e vignarà ancje te nestre Regjon».


text:
Dante al à scrite la sô Comedie in dialet florentin, e cu la sô braùre imense al à trasformât chel dialet intune lenghe pe Italie. Intune finzion leterarie, al veve prime scartadis dutis chês altris fevelis dopradis intal stivâl, cjatant che no fossin adatis; cun malegracie, al veve refudât ancje il furlan, falant al cincuante par cent tal scrivi dôs peraulis furlanis te motivazion (par un leterât, sbaliâ di scrivi une peraule su dôs… ). Ma, lassant di scherçâ, la sô opare e je stade clamade cun reson Divine di bande di Boccaccio.
Cence volêlu, intai agns passâts, un pâr di tradutôrs di valôr a àn metût lis robis a puest; un, voltant in lenghe furlane dome l’Infier (Pierluigi Visentini) e chel altri dut il poeme (Aurelio Venuti): il risultât al varès convinçût ancje Alighieri. Ma chel che al interesse al è che, lete te nestre lenghe mari, la Divine Comedie, come che al è sucedût pe Bibie, nus rive al cûr, a nô furlans.
◆ Il Teatri Stabil Furlan, insiemi cu la Fondazion De Claricini Dornpacher, al à volût onorâ il sietcentesim aniversari de muart di Dante, fasint recitâ ai atôrs de compagnie creade par puartâ in sene “La casa: lagrimis di aiar e soreli” di Siro Angeli, siet tocs de Divine Comedie, rigjavâts dal Infier e dal Purgatori te traduzion di Venuti. Lis ripresis des recitis, fatis sul palc dal Teatro Nuovo Giovanni da Udine, a van in onde su Telefriuli ogni domenie tacant dai 28 di Març, aes siet e un cuart di sere; di domenie in domenie, a deventin disponibilis ancje in streaming tal sît dal TSF.
◆ Si sa che i dîs che o vivìn no son biei par chei che a fasin spetacui. Il TSF, tal dâ ai atôrs de sô compagnie un lavôr piçul ma impegnatîf sul poeme di Dante, al à finît cul ufrîur ancje un moment di alte preparazion, fisiche e spirituâl, pal spetacul sul test di Siro Angeli. Un test ambientât in Cjargne, ma che cun fâ ruspi e insiemi tenar al jentre tal insot dal maldestin des fameis cul om migrant, di cualsisei part dal mont: un event che tantis popolazions a vivin ancje vuê. E che Dante al à scugnût sopuartâ cun ribelion intime e descrivi come che nissun altri al à mai savût fâ. ❚
In onde su Telefriuli siet tocs dal Infier e dal PurgatoriTarcisio Mizzau
Dante al à scrite la sô Comedie in dialet florentin, e cu la sô braùre imense al à trasformât chel dialet intune lenghe pe Italie. Intune finzion leterarie, al veve prime scartadis dutis chês altris fevelis dopradis intal stivâl, cjatant che no fossin adatis; cun malegracie, al veve refudât ancje il furlan, falant al cincuante par cent tal scrivi dôs peraulis furlanis te motivazion (par un leterât, sbaliâ di scrivi une peraule su dôs… ). Ma, lassant di scherçâ, la sô opare e je stade clamade cun reson Divine di bande di Boccaccio.


text:
mercoledì 8 dicembre 2010
Pe Glesie taliane il furlan al è tornât a sedi une lenghe disparide
Settimanale dell'Arcidiocesi di Udine
LA VITA CATTOLICA
Pagina 47 - L'agar - sabato 20 novembre 2010
Il Messâl par talian
di Duilio Corgnali
Alc si môf, ma dome par talian. Ai 10 di Novembar, te Assemblee dai Vescui talians congregade in Assisi, finalmentri a àn dade informazion sul Messal par talian, disint che al è in vore. Che, secont lôr, al è avonde indenant te traduzion dal Missale Romanum, tierce edizion. Di chel che si à capît tal gjornâl «Avvenire» daspò i Prenotanda si è passâts al Ordo Missae. Ce che al mancje ancjemò e je la part che rivuarde i sants, lis messis pai matrimonis, i funerâi, i batisims e lis preieris pe pâs e chês altris intenzions. Si che duncje, dibot mieç. Messâl. Si à di savê che la tierce edizion tipiche par latin la Congregazion dal Cult Divin e pai Bon Ordin dai Sacraments le à publicade ai 22 di Fevrâr dal 2002. A son passâts scuasit nûf agns e la situazion e je chê che o vin ricuardade.
Ce jentrial cun nô chest fat? Intant al è di dî che il Messâl che a doprin i predis pe messe al ven fûr, tradusût in dutis lis lenghis ricognossudis, de Congregazion dal Cult Divin daspò la edizion tipiche latine prontade de stesse Congregazion. Po ben, cuant che e vignì fûr la tìerce edizion, la Comission pe traduzion in lenghe furlane dai libris liturgjics, daspò la traduzion de Bibie e dal Lezionari, e jere za in vore pe traduzion dal Missale Romanum, che fin in che volte al jere a la seconde edizion, che e je chê che si dopre par talian ancjemò in dì di vuê. Inalore o vin scugnût bot e sclop furnîsi de gnove edizion tipiche e tacâ daprûf la vore. Si à lavorât par cinc agns, i vin dât sot cence remission, pre Antoni Beline al à fat un lavoron, ma ducj chei de Comission si son messedâts cetant. Si che ai 11 di Zenâr dal 2005 i Vescui di Udin, di Gurize e di Concuardie-Pordenon lu àn uficialmentri aprovât. Po daspò i stes vescui a àn puartât il messâl ae Conference Episcopâl Trivenite, che lu ancje chê aprovât, e po daspò a la Conference Episcopâl Taliane, come che al comande il Codiç di Dirit Cjaluni pe necessarie aprovazion de Cei.
La vore de traduzion furlane dal messâl, come che o vin dite, le à puartade indenant une Comission bibliche-teologjiche-liturgjiche-pastorâl e linguistiche interdiocesane, componude di dîs personis: predis, teolics, professôrs glotolics de Universitât dal Friûl. La vore e je stade fate cun dut il scrupul necessari e secont la indicazion vude di prime man dal Prefet de Congregazion dal Cult, che e je chê che à di confermâ la aprovazion de Cei. Il Prefet di in che volte al jere il Gard. Zorç. Medina Estevez e Segretari al jere l'Arcivescul Francesc Piu Tamburrino.
Stampadis dîs copiis te stamparie des Dehonianis a Bologne, un lavôr straordenari e une vore biel, cun miniaturis a colôrs dal Salteri di S. Elisabete (Cividât, sec. XIII), si à uficialmentri puartadis dôs a la Conference episcopâl taliane compagnadis de domande dai vescui nostrans pe aprovazion.
Cuale la risulte? Purtrop fin cumò nissune. Anzit, a'nd è di piês. A Rome, a la Cei, cuant che o vin puartadis lis dôs copiis, a son restâts scaturìts. No volevin crodi che si vedi fate la traduzion di dut il Missale Romanum editio tertia. Cuant che a àn scugnût tocjâ cun man che e jere propit cussì, a àn scomençât a dî che la Cei no podeve aprovâ il Messâl par furlan prime di chel par talian (se no ce varessino dite i vescui talians?), po daspò a àn cirût di intrigâ la robe ancje li de Congregazion dal Cult Divin. Dutis resons strambis e fûr di scuare, ven a stâi fûr de leç canoniche. Cun di fat cul vescul Brollo o vin scugnût lâ a Rome, ai 5 di Jugn dal 2006, a sclarî la cuestion cul Prefet dal Cult Divin, che intant al jere il Gard. F. Arinze, che al è strassecolât e che al à sigurât che pe Congregazion nol jere nissun fastidi in cont de traduzion dal Messâl par furlan, lenghe za ricognossude de Glesie Catoliche in che volte dal Lezionari, che al è ancje chel un libri liturgjic tant che il Messâl. I vuestris fastilis, nus à dite, a son alì de Cei e no achì de Congregazion. Al à dite ancje alc altri che nol è il câs di spampanâ achì.
In sumis, si sperave, cussì almancul i vescui di chenti, chê il Messâl par furlan al vignìs aprovât pai 6 di Mai dal 2006, pe ocasion dal trentesim dal taramot. Nuie. Il vescul Brollo al à tornât a fâ domande di aprovazion ai 3 di Novembar dal 2006. Nissune rispueste uficiâl. Dome a vôs e in privâti ai vescui. No si pues puartâ a la aprovazion il Messâl par furlan prime di chel par talian. Di no erodi, ma e je cussi. Il Messâl par furlan nol è mai stât puartât a la Assemblee dai vescui talians, come comandât dal Dirit Cjaluni. Une vere e proprie omission. Si podarès ancje clamâlu un at di prepotence e ancje une mancjance grave cuintri dai dirits dai popui, che pur i stan tant a cûr a la Glesie Catoliche. Si sperave che almancul te conference stampe fate pal Messâl talian si disès alc sun chel furlan prontât bielavuâl di daspò in ca. Nuie. Pe Glesie taliane il furlan al è tornât a sedi une lenghe disparide. No nus vanze altri che di ricori plui adalt e di sperâ che almancul il Pape cuant che al vignarà a Aquilee al puarti sù che benedete aprovazion. Sperin. Al sarà ben un judiç aRome!
DUILI CUARGNÂL
Pubblicato da Comitât pe Autonomie e pal Rilanç dal Friûl a 08:12
Etichette: Lingua friulana
Iscriviti a: Commenti sul post (Atom)


text:
"Ogni robe che tu puedis fâ, o insumiâti di fâ, scomencile. Olsâ al cjape dentri inzen, capacitât e misteri. Tache cumò”.
(Johann Wolfgang Goethe)
Cuntun marcjât simpri plui esigjent e simpri plui inciert, o vin pensât di ufrî ai clients la pussibilitât di esaminâ prin il lôr prodot cence par fuarce lâ indenant a produsint centenars, o adiriture miârs di tocs par splanâ i coscj di partence.
Il nivel di cualitât de stampe digjitâl si sta planc planc svicinant a chel offset, e, par chest, si pò pensâ di cambiâ la prime produzion cuntune "preserie" o cuntune campionadure di pôcs tocs, par capî lis rispuestis dal marcjât e dopo sielzi la linie miôr. Nol domande implants a stampe o "fustelis".


text:
A vincj agns de adozion de Cjarte europeane des lenghis regjonâls o minoritariis de bande dal Consei di Europe, organizazion internazionâl a difese dai dirits umans, la Universitât dal Friûl e à inmaneât une cunvigne par memoreâ l’inovâl e fâ il pont de situazion de tutele des minorancis in Europe e tal spazi mediterani. La cunvigne, organizade dal Dipartiment di Siencis Juridichis e de Catedre Jean Monnet cu la colaborazion direte de Direzion centrâl culture e relazions internazionâls de Regjon, si è davuelte ai 6 e 7 di Jugn a li di Palaç Antonini e tal Palaç de Regjon a Udin. Tancj i contribûts fats indenant de bande di studiôs e di operadôrs sei dal Friûl e di Triest che di Trentin, Sardegne, Salent, Val di Aoste, Spagne, Stât frances, Cravuazie, Austrie e Slovenie. I reladôrs a àn frontât diviers argoments come la garanzie dal dirit ae lenghe, il rapuart tra la Cjarte e la tutele des minorancis linguistichis tai Paîs europeans, la relazion jenfri i dirits linguistics e il procès di integrazion dal continent.
In Europe la atenzion viers des minorancis e je cressude a tacâ de fin de Seconde Vuere Mondiâl. La Cjarte si insuaze ad implen in chest contest. Cun di plui, e je stade la prime convenzion su chest teme metude adun dal Consei di Europe, che al è tornât sul argoment tal 1995 cu la Convenzion cuadri pe protezion des minorancis nazionâls, complementâr ae Cjarte stesse. La sô impuartance e je cruciâl pai principis di fonde e lis indicazions des azions minimis di inmaneâ a pro de tutele des lenghis minoritariis tes scuelis, tai mieçs di comunicazion, tes istituzions, te culture, te societât: si trate di une sorte di “menù” che al lasse une vore di discrezionalitât ai Stats te adesion e te sielte des misuris di difese, ma che al proviôt ancje un sisteme di control periodic – ancje se no vincolant – dal rispiet de Cjarte, come che al à ben spiegât Simone Penasa de Universitât di Trent.
La Cjarte e je un pont di riferiment pe protezion des lenghis minoritariis, specie di chês no ancjemò ricognossudis ienfri un Stât. Al è emblematic il câs asturian, presentât di Héctor Garcìa Gil de Academie de Lenghe Asturiane di Oviedo. Dut câs, la Cjarte no je stade ancjemò ratificade in Paîs come la Francie e la Italie. In cont de France, se di une bande e à tal sanc la so “francesitât” e la idee di fonde di Stât nazionâl centralizât e monolengâl unic, di chê altre al va dit che e à fat piçui pas indenant, massime tal insegnament e te cartelonistiche. La Italie e à burît fûr tal timp diviers struments di tutele des minorancis, fondâts su la Costituzion, come la leç statâl 482/1999 e, par chel che al interese il Friûl, lis leçs regjonâls 15/1996 e 29/2007. Dulà staial alore il probleme? Tal fat che a son normis masse dispès cence atuazion par vie, di une bande, di risorsis e volontâts politichis che a mancjin e, di chê altre, ancje – forsit – di une certe distrazion o scjars intervent “dal bas”, ven a stâi di bande des realtâts istituzionâls e associativis che a doprin la lenghe tal concret. Al diven di cheste constatazion l’apel de cunvigne no dome par che il Stât talian al ratifichi la Cjarte, ma ancje ae Regjon par che e investissi te tutele in mût sensât e ai atôrs che e lavorin sul cjamp a sburtâ par che lis leçs che zà e esistin no restin “letare muarte”. In particolâr, si è insistût su la bisugne di doprâ i decrets di atuazion dal Statût regjonâl par svilupâ e rinfuarcî la formazion dai insegnants, par definî lis struturis di tutele de lenghe furlane, par potenziâ i mieçs di difese de culture. Di fat, par dîle in maniere semplice e forsit banâl, cence bêçs doprâts e destinâts cun inteligjence, la educazion in lenghe furlane e la realizazion di programs radiofonics e televisîfs, di progjets e oparis di promozion culturâl e cressite linguistiche e identitarie no puedin sedi fatis. In sumis, al covente ancjemò un sfuarç par che la lenghe furlane no sedi dome “la lenghe dai afiets”: ancje cheste funzion e va al mancul se no je ancje lenghe “dai efiets”, come che al à marcât Marco Stolfo, un dai coordenadôrs sientifics de cunvigne. E chest nol pues plui sedi rimandât, intun Friûl che al cjale al Europe e al è cjalât di jê. Vuê che la Europe stesse e tache a proviodi, tra lis condizions pe adesion di gnûfs Paîs ae Union, la tutele des minorancis, come che al à spiegât Claudio Cressati, professôr de Universitât dal Friûl, la nestre tiere e je clamade ancjemò cun plui fuarce a meti al centri des sôs politichis i dirits linguistics. Ciert, chescj dirits no àn di dismenteâ i dovês, come chel de minorance di no svalutâ la lenghe de maiorance, tant a dî che une no lasse fûr chê altre (cussì a àn ricuardât Marina Brollo, diretôre dal Dipartiment di Siencis Juridichis di Udin, e Roberta Perrotta de Universitât dal Salent). Ma al reste il fat che une sinergjie dal alt (de Regjon) e dal bas (dai operadôrs) e je necessarie pe costruzion di une Europe pardabon basade sul sproc “unitât te diviersitât”. ❚
✒ Ilarie Colùs
I vincj agns de cjarte europeane des lenghis regionâls o minoritariis intune cunvigne a Udin............
A vincj agns de adozion de Cjarte europeane des lenghis regjonâls o minoritariis de bande dal Consei di Europe, organizazion internazionâl a difese dai dirits umans, la Universitât dal Friûl e à inmaneât une cunvigne par memoreâ l’inovâl e fâ il pont de situazion de tutele des minorancis in Europe e tal spazi mediterani. La cunvigne, organizade dal Dipartiment di Siencis Juridichis e de Catedre Jean Monnet cu la colaborazion direte de Direzion centrâl culture e relazions internazionâls de Regjon, si è davuelte ai 6 e 7 di Jugn a li di Palaç Antonini e tal Palaç de Regjon a Udin. Tancj i contribûts fats indenant de bande di studiôs e di operadôrs sei dal Friûl e di Triest che di Trentin, Sardegne, Salent, Val di Aoste, Spagne, Stât frances, Cravuazie, Austrie e Slovenie. I reladôrs a àn frontât diviers argoments come la garanzie dal dirit ae lenghe, il rapuart tra la Cjarte e la tutele des minorancis linguistichis tai Paîs europeans, la relazion jenfri i dirits linguistics e il procès di integrazion dal continent.